RD kan DPWH pinaparetiro na\nDapat magretiro na nin amay sa serbisyo sa gobierno si Engr. Danilo Versola, regional director kan Department of Public Works and Highways (DPWH) sa Bicol huli kan mga reclamo sa mga proyecto sa infrastractura envez na maghalat pa kan apat na bulan kan saiyang nakatalaan na compulsory retirement.\nIni an pinaabot ni Presidential Adviser for Bicol Affairs (PABA) dating RTC Judge Marvel Clavecilla ki assistant regional director Esmeraldo Sarmiento sa pinaapod kaining miting sa DPWH Bicol, 2nd District Engineer District sa CamSur asin Camarines Sur II Electric Cooperative (Casureco II) na ginibo sa board room kan cooperativa dai palang nahahaloy na mayor na pigtukar sa orolay an isyu sa abalang relokasyon kan mga electrical post asin proyecto sa infrastractura.\nNatuyawan kan PABA an mga sub–standard na proyecto sa infrastractura kan DPWH sa Camarines Sur arog kan permi nalang na pighihirahay na labot na San Jose Bridge sa Pili, Camarines Sur apesar na dai palang nahahaloy natapos an proyecto alagad nalabot na naman arog kan nangyayari sa Baraca Bridge sa banwaan nin San Fernando, dai matapos-tapos na re-blocking project sa Andaya Highway na haros bulan-bulan sige an patrabajo na nagiging causa nin aksidente sa trafico mala ngani pigrereclamo an gurobot na bulos nin trafico sa San Isidro, Libmanan, CamSur.\nDigdi sinabihan ni Clavecilla si ARD Sarmiento na napag-araman kaini, apat na sanang bulang maretiro na sa serbisyo si Versola na dapat dai na halaton an apat na bulan mas marhay pang amayan na an saiyang pagreretiro.\nBinabasol digdi an mga sub-standard na patrabajo kan contractor asin dapat i-blacklist na sinda sa pagcontrata nin mga proyecto sa DPWH, sabi pa ni Clavecilla.\nSinabi man kan opisyal kan DPWH Bicol na igwa na sindang ginigibong proceso contra sa mga pasaway na contratista na kaipuhan man giraray mag-agi sa due process antes mag-aksyon alagad sinabi pa kan PABA gurano kahaloy an ‘’due process’’ helinga an San Jose Bridge?\nPinatanidan pa kan PABA an DPWH sa paagi nin tataramon na english na an isyu sa kurapsyon is not merely corruption of money but also incompetence and efficiency that is cover by corruption\nSi Clavecilla asin an chairman kan Presidential Anti-Crime Commission (PACC), Commodore Dante Jimenez igwa nang coordinasyon sa campaña laban sa kurapsyon na saro sa prioridad kan administrasyon ni Presidente Duterte.\nSa sinambit na miting presente si Atty. Bon Naval kan PACC asin iba pa kaining pag-iriba asin si Tommy Lee na saro man sa opisyal kan PABA.\nHinahagad na kan PABA asin PACC an mahibog na libro nin listahan kan mga proyecto sa infrastractura kan DPWH ngonian na taon nganing saindang ma-monitor.\nPig-osipon ni Clavecilla ki Sarmiento asin Assistant District Engr. Ricky Ragragio kan 2nd Engineering District kan DPWH Camarines Sur na presente sa sinambit na orolay na kaayon sa dakulang mga proyecto kan administrasyon Duterte iyo an 300 kilometros na Bicol – Quezon Highway na mapalipot nin oras kan viaje haling Bikol pasiring sa Manila. Kun sa ngonian inaabot nin diez oras an viaje sa South road magiging anom na oras na sana kun marealisar an proyecto sa patinampo.\nISYU SA RELOKASYON KAN MGA ELECTRICAL POST\nSa kaparejong miting pinapadali na kan Presidential Adviser for Bicol Affairs sa Casureco II asin DPWH an relokasyon kan mga ulang na poste sa road widening project kan obras publika huli ta delicado sa mga aksidente sa motorista alagad huli ta dai pa nareresolberan an isyu sa conflicto sa cuentada sinugo kan PABA an DPWH na gibohan muna nin temporaryong solusyon sa paagi nin pagpintura nin reflectorized painting kan mga poste.\nPinaapod kan PABA sa sarong orolay sinda Casureco II Project Supervisor Nelson Lalas, DPWH regional director Versola na pigrepresentaran kan saiyang ARD na si Engr. Sarmiento asin assistant district Engr. Ricky Ragragio kan 2nd Engineering District sa CamSur asin nagkaperang miembros kan junta directiva kan cooperativa nganing hanapan nin solusyon an abalang relokasyon.\nParejong nagpaliwanag an Casureco II asin DPWH sa isyu kan saindang kanya-kanyang cuentada sa relokasyon kan mga poste base sa formula na pig-isyu kan DPWH asin DoE sa paagi kan joint memorandum circular.\nAlagad nag-rereclamo an DPWH sa Casureco II huli sa halangkaw na cuentada na nag-aabot sa P16.8 milyon mantang sa sadiring cuentada kan obras publika nag-aabot sana sa P9.2 milyon.\nPinaliwanag ni Ragragio huli kan conflicto sa cuentada pinagmarhay na darahon an isyu sa saindang opisina central asin DoE nganing iyo na an magpaluwas nin pinal na desisyon na sagcod sa ngonian mayo pang aksyon.\nSi Ragragio, nagcierto sa PABA na saindang poponan tolos an pagpintura kan mga poste na delicado sa mga aksidente sa trafico. (dpa)


Bolibya - Wikipedia\n(Pinagbalikwat gikan sa Bolivia)\nAn wagayway kan Bolibya\nAn kinaban kun saen mahihiling an kinamomogtakan kan Bolibya\nAn Bolibya(Listeni/bəˈlɪviə/, Spanish: [boliˈβja]) na opisyalmente inaapod Estado Plurinacional de Bolivia, Quechua: Bulivya Mamallaqta, Aymara: Wuliwya Suyu), sarong nasyon napapalibotan nin anas kadagaan sa sentral Amerikang Habagatan. Kadolon kaini an Brasil sa amnayan asin subangan, kan Paraguay asin Argentina sa sulnopan , kan Tsile sa sur-sulnopan, asin kan Peru sa sulnopan.\nBago nagdatong an pagkolonyang Europeo, an rona nin Andes parte kan Imperiong Inca, an pinakadakulang estado kan Pre-Columbus na Amerika. An Imperyo kan Espanyol sinakop ini kan ika-16 na siglo, na kan panahon nin Kastelang pagkolonya mas nabibisto sa apod na Upper Peru asin yaon sa administrasyon kan Viceroyalty kan Peru na ini nganeng huri haros sinasakop asin inaadministrar an enterong mga kolonya kan Espanyol sa Habagatan Amerika. Pakaproklama kan saiyang katalingkasan kan 1809, 16 pang taon an nag'ayaw bago matogdas an Republika na inginaran ki Simon Bolivar, asin ini napangyare kan Agosto 6, 1825. Masabi pa, an Bolibya makuri an pakipagtusay sa mga panahon na inagihan niya an kariribokan sa pulitika, an mga diktadurya asin mga magabat na problema sa ekonomiya.\nAn Bolibya sarong republikang demokratiko nababanga sa mga departamento. An geograpiya niya iba-iba na napoon sa alitoktok kan Andes sa solnopan abot sa kapatagan kan inaapod na Eastern Lowlands na yaon namomogtak sa Amazon Basin. An nasyon na ini nagtatalubong nasyon na an lebel sa pagkapobre naabot sa 53%. An mayor na aktibidad sa ekonomiya iyo an agrikultura, pagsisira, pagmimina, asin pagproproseso nin mga produkto arog kan tela, mga gubing, refinadong metal, asin refinadong petroleo. An Bolibya mayaman sa mga mineral, orog na sa tin.\nAn populasyon kan Bolibya, na tinataya naabot sa sampolong milyon, multi-etnikong gayo, kairiba na diyan an Amerindian, mga Mestiso, mga Europeo, asin mga Aprikano. An mayor na tataramon ginagamit iyo an Espanyol, totoo an Aymara asin an lenggwaheng Quecha lakop man asin an tolong ini, pati na an 34 mga lenggwaheng tubo igdi, ipinagdeklara sa Konstitusyon na gabos mga lenggwaheng opisyal. An namomorangot na manlaenlaen na kultura sa laog kan Bolibya nagbunga nin grabeng diversidad sa arte, sa pagluto, sa literatura asin sa musika.\nPinaghugot gikan sa "https://bcl.wikipedia.org/w/index.php?title=Bolibya&oldid=201873"\nHuring pigliwat an pahinang ini kan 7 Pebrero 2021, alas 11:27.


Home / Bicol / Masbate / Police Report / Drug dealer sa Aroroy, Masbate pugol na kan pulis\nDrug dealer sa Aroroy, Masbate pugol na kan pulis\nBicol Standard Monday, January 05, 2015 Bicol, Masbate, Police Report\nAROROY, Masbate –An maisog na kampanya kan pulis contra sa ipigbabawal na droga nagbunga na kan madakop si Mark Delavin y Ricarte, 26 anyos, may agom, na taga-Barangay Ambolong, sa banwaan na ini.\nSi Delavin haloy nang pigbabantayan kan mga awtoridad sa saiyang mga illegal na transaksyon.\nAlagad sabi sa report kan mga awtoridad, ngonian sana siya nadakop por medio kan entrapment operation na pigplano kan Aroroy Municipal Police Station na pinapamayuhan ni PChief Insp Norlando Mesa, an hefe kan pulis digdi.\nAn minasunod iyo an mga nakua sa saiyang poder kan ginibo an entrapment operation: 4 na pidasong heat sealed transparent sachet na may laog nin Methamphetamine Hydrochloride (shabu), na carculadong may gabat na 5.8 na gramos.\nIgwa pang ibang mga nakua ki Delavin, arog kan 6 na rollyong aluminum foil, 6 na pedasong lighters asin calibre .45 nabadil, na may 2 magazines na may laog nin 15ng bala.\nBilang testigo kan saindang pagdakop sa suspechado, presente iyo sinda Barangay Kagawad Gregorio Fajel, Jr asin Tyrone Tariman.\nDuwang caso an isasangat contra sa suspechado, an primero iyo an pagbalga kan RA 9185, an manongod sa illegal na droga asin an paglapas sa RA 10591, an illegal possession of firearms.--BICOLSTANDARD.COM\nAn mga evidencia dinara na sa Provincial Crime Laboratory Office para sa laboratory examination.(BICOLSTANDARD.COM)\nDrug dealer sa Aroroy, Masbate pugol na kan pulis Reviewed by Bicol Standard on Monday, January 05, 2015 Rating: 5


Harong sinalakat, P240,000 na cash nadara - BICOL STANDARD | Bicol News\nHome News Harong sinalakat, P240,000 na cash nadara\nHarong sinalakat, P240,000 na cash nadara\nBARAS, Catanduanes—Kantidad P240,000.00 na cash, duwang units nin laptop na may valor na P30,000.00 an kada saro; sarong unit nin SKK cellphone na kantidad P1,600 asin sarong reloj na an kantidad P900.00 an hinabas kan mga dae bistadong tawo sa sarong residencia sa Barangay Buenavesta digdi.\nAn mga victima iyo sinda Jose Todoc y Barrameda, 43 anyos, parabantay sa harong na sadire ni Amalia Pitt y Dalma, na Tesurera kan barangay na ini; Michael Rangel y Todoc, 20 anyos, soltero, buta, asin si Amalia Pitt Dalma, na anas taga digdi sa sinambit na barangay.\nApat an suspects sa sinambit na krimen.\nMientrastanto, sabi kan mga imbestigador, poco mas o menos alas 4:05 nin amay na aga kan Agosto 2, si Alex Ellano asin Romy Rebanco kan Barangay Buenavista nag-osip sa pulis na sinalakat an harong ni Amalia Pitt.\nNagluluwas sa sinambit na report na mantang si Jose Todoc asin an saiyang sobrino na si Michael Rangel an nagtuturog sa rest house na sarong bahay kubo, sa nasambit na residencia, an mga dae bistadong tawo an naglaog.\nAn 4 na suspechado dae nabisto kan mga victima huli kan saindang sulot na bonnet na nakatahob sa saindang payo asin pandok.\nEnot na nagimata si Michael Rangel, alagad naenot si saiyang takot ta tibaad sinda kulugan kan mga suspechado.\nMarikas nagkua nin straw an mga suspechado asin sa tahaw kan saindang pagkabigla, ginapos sinda Michael asin Jose kan mga suspechado.\nSaro sa mga suspechado an nadangog kan mga victima na nagsabi na dae sana sinda matakot ta dae man sinda ma-aano. Tinaptap pa ngani suboot an saiyang abaga para asiguraron na kun dae sinda maglaban, dae man sinda kukulgan.\nMientrastanto, pirang minutos sana an nakalihis, na padulag na an mga parasalakat, nadangog ni Michael an saiyang amaon na si Jose na nagsasabi na igwa siya nin tama, ta siya sinaksak.\nAn kutsilyo nagtama sa tulak kan victima.\nIdinalagan man tulos sa EBMC Hospital si Jose sa Virac, Catanduanes asin digdi siya pigbulong.\nMantang pigsusurat an baretang ini dae pa nabibisto an mga suspechado. Alagad an mga pulis naglansar nin follow-up operation.\nAn casong isasangat sa mga responsible sa krimen iyo an Robbery with Violence Against or Intimidation of Persons.—BICOLSTANDARD.COM\nHarong sinalakat, P240,000 na cash nadara Reviewed by Bicol Standard on Thursday, August 06, 2015 Rating: 5


Php180-M fondo kan LTFRB sa libreng sakay\nMagpapadagos an Service Contracting Program (SCP) kan Land Transportation Franchising and Regulatory Board (LTFRB) sagcod na dai nauubos an alokasyon na Php180 milyon para digdi sa rehiyon cinco.\nSi Perry Solano kan LTRFB Bicol nagpahayag sa ginibong launching sa City Hall sa Ciudad nin Naga kan Libreng Sakay Phase 3 sa SCP para sa mga pampasajerong public utility na rehistrado bilang transport cooperative.\nAn mga calificado sana sa SCP si mga PUJ, van asin bus na miembros kan cooperativa asin rehistrado sa Cooperative Development Authority (CDA).\nWarak na an ‘‘Libreng Sakay Para sa APOR’’ sa anom na provincia kan Bicol maging sa iba pang rehiyon mantang igwang nakatagamang fondo an gobierno nasyonal na nagcacantidad nin Php3.3 bilyon sa General Appropriation Act.\nAlagad an mga operator asin tsuper na naglaog sa programa kan ahencia sa 2nd Phase kan programa nagrereclamo huli ta sagcod sa ngunian dai pa girararay nababayadan kan LTFRB. An problemang ini bako lang digdi sa Bicol envez ‘‘nationwide’’ base sa enot na mga pahayag ni director Gardiola.\nAlagad sa phase 3 an pangako kan ahencia magbabayad na nin cada semana pagkayod.\nDakul nang mga cooperativa nin pampasajerong sasakyan an naglaog sa SCP dawa aram ninda na abalahon an bayad kan ahencia huli ta dakula an contrata na babayadan kan LTFRB aroaldaw base sa kilometraje sa viaje an cuentada sa pagbayad.\nBukas pa an ahencia sa pag-ako kan mga aplikante alagad kaipuhan kumpletohon ngona an rekisitos siring kan lisensya sa pagmanijo, kopya kan OR/CR, certifico na sinda rehistrado sa CDA asin iba pa.\nAn pagpadagos kan SCP bilang tabang kan gobierno sa mga tsuper asin operator na apektado an saindang hanap buhay kan nakaaging duwang taon na pandemya.\nSinabi pa kan LTFRB an PUV na kabale sa SCP igwang suhay na terminal nganing aram kan pasajeros an saindang lugar asin pag-monitor kan ahencia aroaldaw. (dpa)


HULI SA DENGUE HOT SPOTS: Turista sa Peñafrancia fiesta dai apektado sa patanid kan DOT\nAn Arts, Culture and Tourism Office (ACTO) kan lokal na gobierno kan Ciudad nin Naga nagtutubod na dai man nin negatibong epekto an pinaluws na travel ban advisory warning kan Department of Tourism (DOT) sa Bicol lalo na ngonian na maabot na Peñafrancia fiesta na nagpapatanid sa lokal asin dayuhan na turista na dai magbisita sa mga lugar na declarado kan Department of Health bilang dengue ‘’Hot Spot’’.\nNagsusunod kami sa mga advisory warning kan DOH alagad dai man enterong rehiyon Bicol nasa dengue hot spot.\nSa masunod na bulan nin Septiembre rinibo nang mga deboto ni Nuestra Señora de Peñafrancia asin mga turista an magiging bisita kan Ciudad nin Naga alagad kadakli sa sainda maestar sa mga hotel.\nIni an mga pahayag ni Alec Francis Santos, jefe kan ACTO kan City Hall sa dahilan na sa saindang experiencia an mga turista pag-abot sa mga medical bulletin an saindang pigsusunod iyo an local advisory.\nAn gawi kan mga turista nagtutuyo muna sa Tourism Office asin sa local health office nganing aramon kun delicado o safety an lugar ano man posibleng mangyari, sabi pa.\nAn pagsunko kan rinibong mga deboto ni Ina saindang nang debosyon dawa anong mangyari.\nSinabi pa ni Santos an abiso kan DOH nationwide alagad bako man gabos na lugar na pigdadayu nin mga nin turista apektado na kan pigdeclarang na may epidemiya sa dengue.\nSi DOT Regional Director Benjamin Santiago nagpaluwas kan nakaaging semana nin travel advisory kasunod kan declarasyon kan DOH na nationwide huli kan padagos na paglangkaw nin caso na dara kan mosquito-borne disease.\nNangapudan an DOT sa mga turista na temporayo munang dai magbisita sa mga lugar na pigdeclara kan ahencia bilang Hot Spot nganing makaibitaran sa ano man na helang.\nSa record kan DOH Bicol puon kan Enero hasta Agosto ngonian na taon maabot na sa 4,500 an casong dengue asin 40 binawian nin buhay na halangkaw nin 158 por ciento kumpara sa kaparejong peryodo kan nagtalikod na taon na 1,653 caso na may 18 binawian nin buhay.


Juan 2 | Bibliya Online | New World Translation\nKasal sa Cana; tubig na nagin arak (1-12)\nLininig ni Jesus an templo (13-22)\nAram ni Jesus kun ano an nasa tawo (23-25)\n2 Asin kan ikatulong aldaw nagkaigwa nin bangkete sa kasal duman sa Cana sa Galilea, asin yaon duman an ina ni Jesus. 2 Inimbitaran man si Jesus asin an mga disipulo niya sa bangkete sa kasal. 3 Kan kinulang nin arak, an ina ni Jesus nagsabi sa saiya: “Dai na sindang arak.” 4 Alagad sinabi ni Jesus sa saiya: “Ano ta makikilabot kita diyan?* Dai pa nag-aabot an sakuyang oras.” 5 Sinabi kan saiyang ina sa mga nagseserbi: “Gibuhon nindo an ano man na sabihon niya.” 6 Igwang anom na gapong tapayan na ibinugtak duman kauyon kan mga regulasyon nin mga Judio sa pagdalisay, asin an kada saro kaiyan malalagan nin mga 12 sagkod 17 galon.* 7 Sinabi ni Jesus sa sainda: “Panuon nindo nin tubig an mga tapayan.” Kaya pinano ninda iyan sagkod sa bunganga. 8 Dangan sinabi niya sa sainda: “Magkua kamo ngunyan nin dikit asin darahon nindo sa namamahala sa bangkete.” Kaya dinara ninda idto. 9 Ninamitan kan namamahala sa bangkete an tubig na nagin nang arak, alagad dai niya aram kun sain iyan hali (pero aram ini kan mga suruguon na nagkua kan tubig). Dangan inapod niya an nobyo 10 asin sinabi sa saiya: “An ginigibo kan gabos iyo na ilinuluwas nguna ninda an marahay na klaseng arak, asin pag burat na an mga tawo, saka na ninda ipigluluwas an maluyang klase. Pero ika, ngunyan mo pa sana ilinuwas an marahay na klaseng arak.” 11 Ginibo ini ni Jesus sa Cana sa Galilea bilang kapinunan kan saiyang mga tanda, asin ihinayag niya an saiyang kamurawayan, asin an saiyang mga disipulo nagturubod sa saiya. 12 Pagkatapos kaini, siya asin an saiyang ina saka mga tugang pati an saiyang mga disipulo nagduman pababa sa Capernaum, alagad dai sinda nagpirmi duman nin dakul na aldaw. 13 Harani na an Paskuwa* kan mga Judio, asin nagpasiring si Jesus sa Jerusalem. 14 Naabutan niya sa templo an mga nagpapabakal nin mga baka asin karnero saka salampati, asin an nakatukaw na mga pararibay nin kuwarta. 15 Kaya guminibo siya nin panglatigong lubid, asin pinalayas niya sa templo an gabos na may mga karnero saka baka, asin inula niya an mga sinsilyo kan mga pararibay nin kuwarta saka itinuwal an saindang mga lamesa. 16 Asin sinabi niya sa mga nagpapabakal kan mga salampati: “Halion nindo digdi an mga bagay na ini! Dai na nindo paggibuhon na lugar nin negosyo* an harong kan sakuyang Ama!” 17 Nagirumduman kan saiyang mga disipulo na nasusurat: “An kaigutan para sa saimong harong maglalaad sa laog ko.” 18 Huli kaini sinabi kan mga Judio sa saiya: “May maipapahiling ka daw na tanda sa samuya sa paggibo mo kan mga bagay na ini?” 19 Sinimbag sinda ni Jesus: “Gabaon nindo an templong ini, asin ititindog ko iyan sa laog nin tulong aldaw.” 20 Dangan sinabi kan mga Judio: “Itinugdok an templong ini sa laog nin 46 na taon, tapos ititindog mo iyan sa laog nin tulong aldaw?” 21 Alagad an templong sinasabi niya iyo an saiyang hawak.* 22 Pero, kan ibangon na siya hali sa mga gadan, nagirumduman kan saiyang mga disipulo na parati niya ining sinasabi, asin nagtubod sinda sa sinambit sa Kasuratan saka sa sinabi ni Jesus. 23 Alagad, kan yaon siya sa Jerusalem sa kapiyestahan kan Paskuwa, dakul na tawo an nagturubod sa saiyang ngaran kan mahiling ninda an mga tanda na ginigibo niya. 24 Pero dai lubos na nagtiwala si Jesus sa sainda dahil namimidbid niya sinda gabos 25 asin dai niya kaipuhan na may siisay man na magpatotoo manungod sa tawo, huli ta aram niya kun ano an nasa tawo.\n^ Sa literal, “Ano man iyan sa sako asin sa saimo, babayi?” Saro ining idiom na nagpaparisa nin pagkontra. An paggamit kan terminong “babayi” dai nangangahulugan nin kawaran nin respeto.\n^ Mga 44 sagkod 66 na litro.\n^ O “na saudan.”


An Paghokom ni Jehova Madatong Tumang sa mga Maraot\nAn Torrengbantayan—Pag-aadalan na Edisyon | Nobyembre 15, 2004\nBASAHON SA Albanian Aleman American Sign Language Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Finnish Ga Greenlandic Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Myanmar Ossetian Papiamento (Curaçao) Persian Polish Portuguese Pranses Rarotongan Romanian Samoan Setswana Seychelles Creole Shona Silozi Slovak Slovenian Sranantongo Swahili Tagalog Tatar Thai Tsonga Turkish Ukrainian Urdu Venda Vietnamese\n“Mag-andam ka sa pagsabat sa saimong Dios.”—AMOS 4:12.\n1, 2. Taano ta makakakompiar kita na tataposon nin Dios an karatan?\nTATAPOSON pa daw ni Jehova an karatan asin pagdusa sa dagang ini? Sa kapinonan kan ika-21 siglo, nagin mas angay nanggad kisa kasuarin man an hapot na iyan. Garo baga dawa saen, naheheling niato an ebidensia nin pagkadaing herak nin tawo sa kapwa nia tawo. Kanigoan an paghimuyawot niato sa sarong kinaban na mayo nin kadahasan, terorismo, asin karatan!\n2 Marahay sana ta puede kitang magkaigwa nin bilog na kompiansa na tataposon ni Jehova an karatan. An mga kualidad nin Dios nag-aasegurar na sia mahiro tumang sa mga maraot. Si Jehova matanos asin makatanosan. Sa Salmo 33:5, an saiyang Tataramon nagsasabi sa sato: “Sia mamomoton sa katanosan asin hustisya.” An saro pang salmo nagsasabi: “An siisay man na namomoot sa kadahasan ikinakaongis nanggad kan [kalag ni Jehova].” (Salmo 11:5) Sierto nanggad, si Jehova, an makapangyarihan sa gabos na Dios, na namomoot sa katanosan asin hustisya, dai papabayaan sagkod lamang an mga bagay na ikinakaongis nia.\n3. Ano an idodoon sa dugang pang pagtokar kan hula ni Amos?\n3 Estudyare an saro pang dahelan kun taano ta makakasegurado kita na hahaleon ni Jehova an karatan. Iginagarantiya ini kan rekord kan nakaagi niang mga ginibo. An risang marhay na mga halimbawa kan dai nagbabagong pagtratar ni Jehova sa mga maraot manonompongan sa libro kan Biblia na Amos. Idodoon kan dugang pang pagtokar sa hula ni Amos an tolong bagay manongod sa paghokom nin Dios. Enot, iyan pirmeng maninigo. Ikaduwa, iyan dai madudulagan. Asin ikatolo, iyan may pinipili, huli ta hinohokoman ni Jehova an mga paragibo nin maraot alagad kinakaherakan an mga indibiduwal na nagsosolsol asin tama an inklinasyon.—Roma 9:17-26.\nAn Paghokom nin Dios Pirmeng Maninigo\n4. Saen isinugo ni Jehova si Amos, asin sa anong katuyohan?\n4 Kan kaaldawan ni Amos, an mga Israelita nababanga na sa duwang kahadean. An saro iyo an duwang tribong kahadean nin Juda sa timog. An saro pa iyo an sampulong tribong kahadean nin Israel sa amihanan. Ninombrahan ni Jehova si Amos na maglingkod bilang propeta, na isinugo sia hale sa ginikanan niang banwaan sa Juda pasiring sa Israel. Duman gagamiton nin Dios si Amos tanganing ibalangibog an Saiyang paghokom.\n5. Tumang sa arin na mga nasyon enot na naghula si Amos, asin ano an sarong dahelan na sinda maninigo sa bakong paborableng paghokom nin Dios?\n5 Si Amos dai nagpoon sa saiyang gibohon paagi sa pagpahayag kan paghokom ni Jehova tumang sa sumbikalan na kahadean nin Israel sa amihanan. Imbes, nagpoon sia paagi sa pagpahayag kan bakong paborableng paghokom nin Dios tumang sa anom na kaharaning nasyon. An mga nasyon na ini iyo an Siria, Filistia, Tiro, Edom, Amon, asin Moab. Alagad talaga daw na maninigo sinda sa bakong paborableng paghokom nin Dios? Iyo nanggad. An sarong dahelan, sinda matagas na mga kaiwal kan banwaan ni Jehova.\n6. Taano ta papaabotan ni Jehova nin kapahamakan an Siria, Filistia, asin Tiro?\n6 Halimbawa, kinondenar ni Jehova an mga Sirio “huli sa pagginik ninda sa Galaad.” (Amos 1:3) An mga Sirio nan-agaw nin teritoryo sa Galaad—sarong rehion sa Israel na nasa sirangan kan Salog nin Jordan—asin naggibo nin grabeng danyos sa banwaan nin Dios duman. Kumusta man an Filistia asin Tiro? An mga Filisteo nagkasala huli ta kinua ninda an desterrado, o bihag, na mga Israelita asin ipinabakal sinda sa mga Edomita, asin an nagkapirang Israelita napasakamot kan mga taga Tiro na nagpapabakal nin mga oripon. (Amos 1:6, 9) Hamak nindo iyan—ipinabakal sa kaoripnan an banwaan nin Dios! Bakong makangangalas na papaabotan ni Jehova nin kapahamakan an Siria, Filistia, asin Tiro.\n7. Sa anong bagay may pagkakapareho sa Israel an Edom, Amon, asin Moab, alagad paano ninda trinatar an mga Israelita?\n7 An Edom, Amon, asin Moab may pagkakapareho sa sarong bagay sa Israel asin sa lambang saro. An tolong nasyon na iyan mga paryente kan mga Israelita. An mga Edomita gikan ni Abraham paagi sa kakambal ni Jacob, si Esau. Kun siring, sa sarong sentido, sinda mga tugang kan Israel. An mga Amonita asin an mga Moabita mga gikan kan sobrino ni Abraham na si Lot. Alagad trinatar daw kan Edom, Amon, asin Moab an saindang mga paryenteng Israelita bilang tugang? Dai nanggad! Daing herak na naggamit nin espada an Edom tumang sa “sadiri niang tugang,” asin an mga Amonita maringison sa saindang pagtratar sa mga bihag na Israelita. (Amos 1:11, 13) Minsan ngani dai direktang nasambitan ni Amos an pagmaltrato kan Moab sa banwaan nin Dios, an mga Moabita haloyon nang nagkokontra sa Israel. Magabat an magigin padusa sa tolong paryenteng nasyon na idto. Si Jehova mapaabot nin malaad na kalaglagan sa sainda.\nDai Madudulagan an Paghokom nin Dios\n8. Taano ta dai madudulagan an paghokom nin Dios tumang sa anom na nasyon na harani sa Israel?\n8 Malinaw na maninigo sa bakong paborableng paghokom nin Dios an anom na nasyon na nasambitan sa enot na kabtang kan hula ni Amos. Dugang pa, mayo nin ano man na paagi tanganing madulagan ninda iyan. Poon sa Amos kapitulo 1, bersikulo 3, sagkod sa kapitulo 2, bersikulo 1, anom na beses na sinabi ni Jehova: “Dai ko iyan babawion.” Kaoyon kan saiyang tataramon, dai nia binawi an saiyang paghokom tumang sa mga nasyon na idto. Pinapatunayan nin kasaysayan na an balang saro sa sainda nag-agi nin kapahamakan kan huri. Tara, an kisuerra apat sa sainda—an Filistia, Moab, Amon, asin Edom—sa katapustapusi nawara na!\n9. Ano an maninigo sa mga nag-eerok sa Juda, asin taano?\n9 Dangan an hula ni Amos nagkonsentrar sa ikapitong nasyon—an Juda na teritoryo nia. An mga nagdadangog sa saiya sa kahadean nin Israel sa amihanan tibaad nagngalas na madangog si Amos na nagpapahayag nin paghokom tumang sa kahadean nin Juda. Taano ta maninigo sa bakong paborableng paghokom an mga nag-eerok sa Juda? “Huli sa pagsikwal ninda sa ley ni Jehova,” an sabi sa Amos 2:4. Dai pinalampas ni Jehova an siring na tuyong pagbasangbasang sa saiyang Ley. Segun sa Amos 2:5, sia naghula: “Masugo ako nin kalayo sa Juda, asin uuboson kaiyan an mga torreng erokan nin Jerusalem.”\n10. Taano ta dai madudulagan kan Juda an kapahamakan?\n10 Dai madudulagan kan bakong maimbod na Juda an maabot na kapahamakan. Sa ikapitong beses, nagsabi si Jehova: “Dai ko iyan babawion.” (Amos 2:4) Inako kan Juda an ihinulang padusa kan ini laglagon kan mga Babilonyo kan 607 B.C.E. Sa giraray naheling niato na dai makakadulag sa paghokom nin Dios an mga maraot.\n11-13. Si Amos naghula sa pangenot tumang sa anong nasyon, asin anong klaseng mga pan-aapi an ginigibo duman?\n11 Katatapos pa sanang ipahayag ni Amos an paghokom ni Jehova sa pitong nasyon. Minsan siring, napapasala an siisay man na nag-iisip na tapos na sia sa saiyang panhuhula. Dai pa nanggad tapos si Amos! Sia sa pangenot isinugo tanganing ipahayag an makolog na mensahe nin paghokom tumang sa kahadean nin Israel sa amihanan. Asin an Israel maninigo sa bakong paborableng paghokom nin Dios huli ta grabe an moral asin relihiosong pagruro kan nasyon.\n12 Ihinayag kan panhuhula ni Amos an pan-aapi na nagin ordinaryo na sana sa kahadean nin Israel. Mapadapit digdi, an Amos 2:6, 7 nagsasabi: “Ini an isinabi ni Jehova, ‘Huli sa tolong rebelyon kan Israel, asin huli sa apat, dai ko iyan babawion, huli ta ipinabakal ninda an matanos karibay sana nin pirak, asin an dukha sa halaga nin sarong padis nin sandalyas. Naghuhugophugop sindang magkaigwa kan kabokabo kan daga sa payo kan mga tawong daing sukat; asin pinapasuki ninda an dalan kan mahoyong mga tawo.’”\n13 An mga matanos ipinapabakal “karibay sana nin pirak,” na posibleng nangangahulogan na an mga hokom na nag-ako nin pirak bilang suhol sinesentensiahan an mga daing kasalan. An mga nagpautang ipinapabakal sa kaoripnan an mga dukha sa halaga nin “sarong padis nin sandalyas,” tibaad huli sa sadit sanang utang. An daing pusong mga tawo “naghuhugophugop” o gustong-gustong hamakon an “mga tawong daing sukat” kaya an mga dukhang ini nagbubugtak nin kabokabo sa saindang payo bilang tanda nin kasakitan, pagmondo, o pagkapasupog. Lakop na marhay an karatan kaya an “mahoyong mga tawo” dai makakaasang makakua nin ano man na hustisya.\n14. Sairisay an minamaltrato sa sampulong tribong kahadean nin Israel?\n14 Mangnoha kun sairisay an minamaltrato. Sinda an mga matanos, dukha, daing sukat, asin mahoyo na nag-eerok sa nasyon. An tipan nin Ley ni Jehova sa mga Israelita naghahagad na pahelingan nin pagkaherak an mga maluya asin daing sukat. Minsan siring, maraoton an nagin mga kamugtakan para sa siring na mga indibiduwal na sakop kan sampulong tribong kahadean nin Israel.\n“Mag-andam Ka sa Pagsabat sa Saimong Dios”\n15, 16. (a) Taano ta pinatanidan an mga Israelita na: “Mag-andam ka sa pagsabat sa saimong Dios”? (b) Paano ipinapaheling kan Amos 9:1, 2 na dai madudulagan kan mga maraot an paghokom nin Dios? (c) Ano an nangyari sa sampulong tribong kahadean nin Israel kan 740 B.C.E.?\n15 Huling lakop an inmoralidad asin iba pang mga kasalan sa Israel, may marahay na dahelan na pinatanidan ni propeta Amos an rebeldeng nasyon: “Mag-andam ka sa pagsabat sa saimong Dios.” (Amos 4:12) Dai madudulagan kan bakong maimbod na Israel an nagdadangadang na paghokom nin Dios huli ta sa ikawalong beses, ipinahayag ni Jehova: “Dai ko iyan babawion.” (Amos 2:6) Mapadapit sa mga maraot na tibaad magprobar na magtago, nagsabi an Dios: “Mayo nin siisay man na minadulag sa sainda an mahihimong makadulag, asin mayo nin nagdudulag sa sainda an makakalusot. Kun magkalot sinda sagkod sa Sheol, hale dian kukuanon sinda kan sakong kamot; asin kun sumakat sinda sa kalangitan, hale dian ibababa ko sinda.”—Amos 9:1, 2.\n16 An mga maraot dai makakadulag sa paghokom sa sainda ni Jehova paagi sa pagkalot “sagkod sa Sheol,” na sa piguratibong paagi nagpaparisa nin mga pagprobar na magtago sa mga kairairaromi kan daga. Ni madudulagan man ninda an paghokom nin Dios paagi sa ‘pagsakat sa kalangitan,’ an boot sabihon, naghihingoang makanompong nin matatagoan sa haralangkaw na bukid. Malinaw an patanid ni Jehova: Mayo nin tagoan na dai nia maaabot. Hinahagad kan hustisya nin Dios na papanimbagon an kahadean nin Israel huli sa maraot na mga gibo kaiyan. Asin duminatong nanggad an panahon na iyan. Kan 740 B.C.E.—mga 60 taon pakatapos na isurat ni Amos an saiyang hula—an kahadean nin Israel nadaog kan nananakop na mga Asirio.\nAn Paghokom nin Dios May Pinipili\n17, 18. Ano an ihinahayag kan Amos kapitulo 9 manongod sa pagkaherak nin Dios?\n17 Tinabangan kita kan hula ni Amos na maheling na an paghokom nin Dios pirmeng maninigo asin dai madudulagan. Alagad an libro nin Amos nagpapaheling man na an paghokom ni Jehova may pinipili. Kayang hanapon nin Dios an mga maraot asin hokoman sinda saen man sinda magtago. Kaya man niang hanapon an mga nagsosolsol asin tanos—idtong mga pinili niang kaherakan. Magayonon an pagkatampok kaini sa ultimong kapitulo kan libro nin Amos.\n18 Segun sa Amos kapitulo 9, bersikulo 8, si Jehova nagsabi: “Dai ko biyong popohoon an harong ni Jacob.” Siring kan sinabi sa bersikulo 13 sagkod 15, nanuga si Jehova na “titiponon [nia] giraray an mga nabihag” sa saiyang banwaan. Sinda papahelingan nin pagkaherak asin magkakamit nin katiwasayan asin prosperidad. “Totoong aabotan kan nag-aarado an paraani,” an ipinanuga ni Jehova. Imahinaron nindo iyan—abundang marhay na ani kaya an nagkapira kaiyan dai pa natitipon pag-abot kan sunod na panahon nin pag-arado asin pagsabwag nin banhi!\n19. Ano an nangyari sa natatada sa Israel asin Juda?\n19 Puedeng sabihon na may pinipili an paghokom ni Jehova tumang sa mga maraot sa Juda sagkod sa Israel huli sa bagay na pinahelingan nin pagkaherak an mga nagsosolsol asin tama an inklinasyon. Bilang kaotoban kan hula na pagbabalik na nakasurat sa Amos kapitulo 9, sarong nagsosolsol na natatada sa Israel asin Juda an nagbalik hale sa pagkabihag sa Babilonya kan 537 B.C.E. Kan makabalik sa saindang namomotan na dagang tinuboan, ibinalik ninda an dalisay na pagsamba. Sa matiwasay na kamugtakan, itinogdok man liwat ninda an saindang mga harong asin nagtanom nin mga ubasan patin mga tatamnan.\nMaabot an Bakong Paborableng Paghokom ni Jehova!\n20. Maninigong magtao sa sato nin anong asegurasyon an pagtokar niato kan mga mensahe nin paghokom na ipinahayag ni Amos?\n20 An pagtokar niato sa mga mensahe nin paghokom nin Dios na ipinahayag ni Amos maninigong mag-asegurar sa sato na tataposon ni Jehova an karatan sa satong kaaldawan. Taano ta makakatubod kita kaini? Enot, an mga halimbawang ini kan nakaaging mga ginibo nin Dios sa mga maraot nagpapaheling kun paano sia mahiro sa satong kaaldawan. Ikaduwa, an paghokom nin Dios sa apostatang kahadean nin Israel nagpapaheling na sierto man na lalaglagon nin Dios an Kakristianohan, an pinakanangongorog na may sala na kabtang kan “Dakulang Babilonya,” an pankinaban na imperyo nin falsong relihion.—Kapahayagan 18:2.\n21. Taano ta maninigo sa bakong paborableng paghokom nin Dios an Kakristianohan?\n21 Daing duda na an Kakristianohan maninigo sa bakong paborableng paghokom nin Dios. An makamomondong marhay na mga kamugtakan nia sa relihion asin moral nagpapatotoo mismo kaiyan. Maninigo an paghokom ni Jehova tumang sa Kakristianohan—asin sa iba pang kabtang kan kinaban ni Satanas. Iyan dai man madudulagan, huli ta kun dumatong na an oras tanganing maghokom, magigin aplikado an mga tataramon sa Amos kapitulo 9, bersikulo 1: “Mayo nin siisay man na minadulag sa sainda an mahihimong makadulag, asin mayo nin nagdudulag sa sainda an makakalusot.” Iyo, saen man magtago an mga maraot, manonompongan sinda ni Jehova.\n22. Anong mga punto mapadapit sa paghokom nin Dios an linilinaw sa 2 Tesalonica 1:6-8?\n22 An paghokom nin Dios pirmeng maninigo, dai madudulagan, asin may pinipili. Maheheling ini sa mga tataramon ni apostol Pablo: “Matanos para sa Dios na balosan nin kahorasaan an mga nagtatao nin kahorasaan sa saindo, alagad, sa saindo na nag-aagi sa kahorasaan, pakaginhawa kaiba mi sa pagkahayag kan Kagurangnan na Jesus hale sa langit kaiba an saiyang makapangyarihan na mga anghel sa naglalaad na kalayo, kun sia mamalos na sa mga dai nakakamidbid sa Dios asin sa mga dai nagkukuyog kan maogmang bareta manongod sa satong Kagurangnan na si Jesus.” (2 Tesalonica 1:6-8) “Matanos para sa Dios” na balosan an mga maninigo sa bakong paborableng paghokom huli sa pagtao ninda nin kahorasaan sa saiyang mga linahidan. An paghokom na iyan dai madudulagan, huli ta an mga maraot dai makakaligtas sa ‘pagkahayag ni Jesus kaiba an saiyang makapangyarihan na mga anghel sa naglalaad na kalayo.’ An paghokom nin Dios magigin may pinipili man huli sa bagay na si Jesus mamamalos “sa mga dai nakakamidbid sa Dios asin sa mga dai nagkukuyog kan maogmang bareta.” Asin an paghokom nin Dios matao nin karangahan sa mga diosnon na nag-aagi nin kahorasaan.\nPaglaom Para sa mga Tanos\n23. Anong paglaom asin karangahan an makukua sa libro nin Amos?\n23 An hula ni Amos may makangangalas na mensahe nin paglaom asin karangahan para sa mga indibiduwal na tama an inklinasyon. Siring kan ihinula sa libro nin Amos, dai biyong pinoho ni Jehova an saiyang banwaan kan suanoy na mga panahon. Sa katapustapusi tinipon nia giraray an mga nabihag sa Israel asin Juda, na ibinalik sinda sa saindang dagang tinuboan asin binendisyonan sinda nin abundang katiwasayan asin prosperidad. Ano an kahulogan kaini para sa satong kaaldawan? Huli kaiyan makakasierto kita na durante kan paghokom nin Dios, hahanapon ni Jehova an mga maraot saen man sinda magtago asin hahanapon man nia an mga indibiduwal na ibinibilang niang maninigo sa saiyang pagkaherak, saen man sinda nag-eerok digdi sa daga.\n24. Sa anong mga paagi binendisyonan an mga lingkod ni Jehova sa presenteng aldaw?\n24 Mientras na hinahalat niato an panahon na hohokoman ni Jehova an mga maraot, ano an satong naeeksperyensiahan bilang saiyang maimbod na mga lingkod? Tara, binebendisyonan kita ni Jehova nin nagsosopay na espirituwal na prosperidad! Igwa kita nin paagi nin pagsamba na mayo nin mga kaputikan asin pagbiribid na ibinunga kan falsong mga katokdoan kan Kakristianohan. Binendisyonan man kita ni Jehova nin abundang espirituwal na kakanon. Pero girumdomon nindo na an mayaman na mga bendisyon na ini hale ki Jehova may kaibang dakulang paninimbagan. Inaasahan nin Dios na kita magpapatanid sa iba manongod sa nagdadangadang na paghokom. Gusto niatong gibohon an gabos na makakaya niato tanganing hanapon an mga “may tamang tendensia sa buhay na daing katapusan.” (Gibo 13:48) Iyo, gusto niatong tabangan an pinakadakol sagkod sa mapupuede na makinabang man sa espirituwal na prosperidad na nakakamtan niato ngonyan. Asin gusto niato na sinda makaligtas sa nagdadangadang na paghokom nin Dios tumang sa mga maraot. Siempre, tanganing makinabang man sa mga bendisyon na ini, dapat kitang magkaigwa kan tamang kamugtakan nin puso. Siring kan maheheling niato sa sunod na artikulo, itinampok man ini sa hula ni Amos.\n• Paano ipinapaheling kan hula ni Amos na pirmeng maninigo an bakong paborableng paghokom ni Jehova?\n• Anong katunayan an itinao ni Amos tanganing ipaheling na dai madudulagan an paghokom nin Dios?\n• Paano ipinapaheling kan libro nin Amos na may pinipili an paghokom nin Dios?\n[Ritrato sa pahina 16, 17]\nAn kahadean nin Israel dai nakadulag sa paghokom nin Dios\nKan 537 B.C.E., an natatada sa Israel asin Juda nagbalik hale sa pagkabihag sa Babilonya\nI-share I-share An Paghokom ni Jehova Madatong Tumang sa mga Maraot\nGurano daw Kalawig na Puedeng Mabuhay an mga Tawo?\nGusto daw Nindong Mabuhay Sagkod Lamang?\n“Kanigoan Kadakol kan Saimong mga Gibo, O Jehova!”\nIpahayag na May Pagkapusoan an Tataramon nin Dios\nHanapon Nindo si Jehova, an Parasiyasat nin mga Puso\n“An Tolda kan mga Matanos Maoswag”\nText Mga opsiyon sa pag-download AN TORRENGBANTAYAN—PAG-AADALAN NA EDISYON Nobyembre 15, 2004\nI-share I-share AN TORRENGBANTAYAN—PAG-AADALAN NA EDISYON Nobyembre 15, 2004\nNobyembre 15, 2004\nAN TORRENGBANTAYAN—PAG-AADALAN NA EDISYON Nobyembre 15, 2004


Tabangan an mga Aki na Paglabanan an mga Sugot\nIGWA na daw nin minapagibo sa saimo nin sala?— Inangat ka daw niang gibohon iyan? O sinabi daw nia na iyan magigin maogma asin na bako man talagang sala na gibohon iyan?— Kun may minagibo kaini sa sato, pinoprobaran niang sugotan kita.\nAno an maninigo niatong gibohon kun kita sinusugotan? Maninigo daw kitang sumunod asin gumibo nin sala?— Dai iyan ikaoogma ni Jehova Dios. Alagad aram mo daw kun siisay an maoogma?— Iyo, maoogma si Satanas na Diablo.\nSi Satanas kalaban nin Dios, asin si Satanas kalaban niato. Dai niato sia naheheling ta sia espiritu. Alagad naheheling nia kita. Sarong aldaw kinaolay kan Diablo si Jesus, an Dakulang Paratokdo, asin prinobaran na sugotan sia. Aramon niato kun ano an ginibo ni Jesus. Sa siring maaaraman niato an tamang gibohon kun kita nasusugotan.\nAno an tibaad nagpoon na magirumdoman ni Jesus kan sia bautismohan?\nPirmeng gusto ni Jesus na gibohon an kabotan nin Dios. Ini hayag niang ipinaheling paagi sa pagpabautismo sa Salog nin Jordan. Pagkatapos tolos kan bautismo ni Jesus na prinobaran ni Satanas na sugotan Sia. Sinasabi kan Biblia na “an kalangitan nagkaburukasan” para ki Jesus. (Mateo 3:16) Ini puedeng mangahulogan na nagpoon nang magirumdoman ni Jesus an gabos manongod sa naenot niang buhay sa langit kaiba nin Dios.\nPagkabautismohi sa saiya nagduman si Jesus sa kaawagan tanganing isip-isipon an mga bagay na nagpopoon na niang magirumdoman. Nag-agi an kuarentang aldaw asin banggi. Sa bilog na panahon na ini mayong kinakan si Jesus, kaya gutom na siang marhay. Sa oras na ini na prinobaran ni Satanas na sugotan si Jesus.\nPaano ginamit kan Diablo an mga gapo tanganing sugotan si Jesus?\nSabi kan Diablo: “Kun ika aki nin Dios, sabihi an mga gapong ini na magin tinapay.” Masiramon kutana an tinapay! Alagad kaya daw ni Jesus na gibohon na tinapay an mga gapo?— Iyo, kaya nia. Taano? Huli ta si Jesus, an Aki nin Dios, may espesyal na kapangyarihan.\nGigibohon mo daw na tinapay an gapo kun iyan ipinagibo sa saimo kan Diablo?— Gutom na si Jesus. Kaya bako daw na tama man na gibohon idto nin saro sanang beses?— Aram ni Jesus na sala na gamiton an kapangyarihan nia sa paaging iyan. Itinao ni Jehova sa saiya an kapangyarihan na iyan tanganing dagkahon an mga tawo na rumani sa Dios, bakong tanganing gamiton para sa ikararahay nia.\nKaya, imbes, sinabi ni Jesus ki Satanas an nasusurat sa Biblia: “An tawo dapat na mabuhay, bakong sa tinapay sana, kundi sa lambang tataramon na minaluwas sa ngoso ni Jehova.” Aram ni Jesus na an paggibo kan ikinaoogma ni Jehova mas importante pa ngani kisa pagkaigwa nin kakakanon.\nAlagad prinobaran giraray kan Diablo. Dinara nia si Jesus sa Jerusalem asin pinatindog sia sa halangkaw na parte kan templo. Dangan sinabi ni Satanas: ‘Kun ika aki nin Dios, tumagbang ka hale digdi. Huli ta nasusurat na iingatan ka kan mga anghel nin Dios na dai ka makolgan.’\nTaano daw ta sinabi ini ni Satanas?— Sinabi nia iyan tanganing sugotan si Jesus na gumibo nin rungaw na bagay. Alagad si Jesus dai man giraray naghinanyog ki Satanas. Sinabi nia ki Satanas: “Nasusurat, ‘Dai mo pagbaloon si Jehova na saimong Dios.’ ” Aram ni Jesus na sala na baloon si Jehova paagi sa pagsapeligro kan saiyang buhay.\nDai pa man giraray nagpondo si Satanas. Sumunod dinara nia si Jesus sa sarong halangkawon na bukid. Duman ipinaheling nia ki Jesus an gabos na kahadean, o gobyerno, sa kinaban asin an kamurawayan kaiyan. Dangan sinabi ni Satanas ki Jesus: “Ini gabos itatao ko sa saimo kun ika lumuhod asin gumibo nin sarong akto nin pagsamba sa sako.”\nIsip-isipa an alok kan Diablo. Talaga daw na ki Satanas an gabos na kahadean na ini, o gobyerno nin mga tawo?— Bueno, dai nagdehar si Jesus na an mga iyan ki Satanas. Ginibo nia kutana iyan kun an mga iyan bakong ki Satanas. Iyo, si Satanas talaga an namamahala sa gabos na nasyon sa kinaban. Inaapod ngani sia kan Biblia na “an namamahala sa kinaban na ini.”—Juan 12:31.\nTaano ta ikinaalok ni Satanas ki Jesus an gabos na kahadean na ini?\nAno an gigibohon mo kun may ipanuga saimo an Diablo kun ika masamba sa saiya?— Aram ni Jesus na sala na sumamba sa Diablo ano man an makukua Nia. Kaya sabi ni Jesus: ‘Humale ka, Satanas! Huli ta sinasabi kan Biblia na si Jehova na saimong Dios an dapat mong sambahon asin sa saiya ka sana maglingkod.’—Mateo 4:1-10; Lucas 4:1-13.\nAno an gigibohon mo kun ika nasusugotan?\nKita man napapaatubang sa mga sugot. Aram mo daw an nagkapira sa mga iyan?— Uya an sarong halimbawa. Tibaad nagluto si nanay mo nin masiram na pay o keik na pandulse. Tibaad sabihan ka nia na dai magkakan kaiyan sagkod na bako pang oras nin pagkakan. Alagad gutom ka nang marhay, kaya tibaad masugotan kang kakanon iyan. Kukuyogon mo daw si nanay mo?— Gusto ni Satanas na makisuway ka ki nanay mo.\nGirumdoma si Jesus. Nagugutom man siang marhay. Alagad aram nia na mas importante an pagpaogma sa Dios kisa pagkakan. Ipinaheheling mo na kapareho ka ni Jesus kun kinukuyog mo an sinasabi ni nanay mo.\nTibaad ipahalon saimo nin ibang aki an nagkapirang tableta. Tibaad sabihon ninda sa saimo na papasiramon kan mga ini an pagmate mo. Alagad tibaad droga an mga tabletang ini. Puede kang magkahelang nin grabe huli kaiyan asin puede ka pa nganing magadan. O tibaad may magtao saimo nin sigarilyo, na may droga man, asin angaton kang magsigarilyo. Ano daw an gigibohon mo?—\nGirumdoma si Jesus. Prinobaran ni Satanas na agyaton si Jesus na isapeligro an saiyang buhay paagi sa pagsabi sa saiya na tumagbang sa templo. Alagad habo ni Jesus na gibohon iyan. Ano an gigibohon mo kun may mag-angat sa saimo na gibohon an bagay na peligroso?— Si Jesus dai naghinanyog ki Satanas. Ni maninigo ka man na maghinanyog sa siisay man na nagpoprobar na ipagibo sa saimo an sala.\nTaano ta sala na gumamit nin mga imahen sa pagsamba?\nSa maabot na panahon tibaad pagibohon ka nin sarong akto nin pagsamba sa imahen, bagay na sinasabi kan Biblia na dai niato dapat paggibohon. (Exodo 20:4, 5) Iyan tibaad kaiba sa sarong seremonya sa eskuelahan. Tibaad sabihon pa ngani saimo na dai ka na makakapag-eskuela kun habo mong gibohon ini. Ano daw an gigibohon mo?—\nPasil na gibohon an tama kun iyan ginigibo nin gabos. Alagad puedeng magin depisilon an paggibo kan tama kun inaagyat kita nin iba na gumibo nin sala. Tibaad sabihon ninda na an ginigibo ninda bako man talagang maraoton. Alagad an importanteng hapot iyo ini, Ano daw an sinasabi nin Dios manongod dian? Aram nia kun ano an pinakamarahay.\nKaya ano man an sinasabi nin iba, dai niato noarin man maninigong gibohon an mga bagay na sinasabi nin Dios na sala. Sa paaging iyan pirme niatong mapaoogma an Dios, asin dai niato noarin man paoogmahon an Diablo.\nAn dagdag na impormasyon manongod sa kun paano paglalabanan an mga sugot na gumibo nin sala manonompongan sa Salmo 1:1, 2; Talinhaga 1:10, 11; Mateo 26:41; asin 2 Timoteo 2:22.\nACTIVITY PARA SA PAG-ADAL NIN BIBLIYA\nKan tentaran si Jose na gumibo nin imoral, ano an nakatabang sa saiya na gibuhon an tama?\nI-share I-share Kaipuhan na Paglabanan Niato an mga Sugot


Home / Albay / Legazpi City / News / Sorsogon / 22 na NPA nagsuko sa Sorsogon\n22 na NPA nagsuko sa Sorsogon\nBicol Standard Newspaper Monday, June 11, 2018 Albay, Legazpi City, News, Sorsogon\nLEGAZPI CITY (Bicol Standard) -- 22 na mga haralangkaw na opisyal kan New People’s Army (NPA) na nag ooperar sa Sorsogon an nagsuko sa Tactical Operations Group sa Bicol headquarters.\nIni sinabi kasuodma ni Major General Jesus Manangquil Jr., an commander kan 9th Infantry Division Division kan Army.\nMayoriya kan mga nagsuko mga political officers, platoon leaders asin squad leaders na naghihiro sa Provincia kan Sorsogon.\nHuli kaini, sinabi ni Manangquil na dakulang tabang ini sa pagpakaray kan paz y order kan rehiyon asin kan nasyon.\nIdinagdag pa sa saiyang pahayag na nadidifisilan na ngonian an mga NPA sa pag recruit nin bagong mga miembros, mantang an mga dati nindang pag-iriba marikas na nag iina na.\nSa presente, igwa pa nin maabot sa 100 na regular na miembros an rebeldeng grupo an enot nang nag surrender.\nNagpatanid liwat si Manangquil sa mga nasa gobierno na nagsusuporta sa mga rebelde na pondohon na ninda an pagtao nin ayuda sa NPA, ta kun dai, mapipiritan na an military na ibuyagyag an saindang mga pangaran, asin pwede pa sindang ma priso.\nMientrastanto, si Brig. General Greg Almelor, an Brigade commander kan 903rd Infantry Brigade nagsabi na lagdoan na pag surrender nangyari sa esfuersos kan gobierno provincial kan Sorsogon asin iba pang nagtatabang digdi.\n22 na NPA nagsuko sa Sorsogon Reviewed by Bicol Standard Newspaper on Monday, June 11, 2018 Rating: 5


(src)="3"> Si Jehova , an Diyos na Nakikikomunikar\n(src)="4"> PAHINA 4\n(src)="5"> Sarong Buhay na Traduksiyon kan Tataramon nin Diyos\n(src)="6"> PAHINA 9\n(src)="7"> Gamiton sa Marahay an Kapangyarihan kan Saimong Dila\n(src)="8"> PAHINA 18\n(src)="9"> Aatamanon Ka ni Jehova\n(src)="10"> PAHINA 23\n(src)="11"> ▪ Si Jehova , an Diyos na Nakikikomunikar\n(src)="12"> ▪ Sarong Buhay na Traduksiyon kan Tataramon nin Diyos\n(src)="13"> Sa laog nin rinibong taon , nakikomunikar si Jehova sa mga lingkod niya gamit an lain - lain na lengguwahe .\n(src)="14"> Ipapahiling kan mga artikulong ini na dai nakaulang sa pakikikomunikar nin Diyos sa tawo an paggamit ninda nin lain - lain na lengguwahe .\n(src)="15"> Maaaraman ta man kun paano an New World Translation , kaiba an 2013 rebisyon , nagin mapuwersang kasangkapan para mapabanal an pangaran nin Diyos asin maipaaram an saiyang katuyuhan .\n(src)="16"> ▪ Gamiton sa Marahay an Kapangyarihan kan Saimong Dila\n(src)="17"> An kakayahan na magtaram sarong makangangalas na regalo hali sa Diyos .\n(src)="18"> Pag - uulayan sa artikulong ini an tulong mahalagang bagay mapadapit sa satong pagtaram .\n(src)="19"> Dadagkahon man kita kaini na arugon an halimbawa ni Jesus sa paggamit kan mapuwersang regalong ini sa pagtaong onra sa Diyos asin sa kapakinabangan kan iba .\n(src)="20"> ▪ Aatamanon Ka ni Jehova\n(src)="21"> Gabos kita nagkakahilang .\n(src)="22"> Kaya , dapat daw kitang maglaom ngunyan na bubulungon kita ni Jehova arog kan ginibo niya sa nagkapira kaidtong mga panahon kan Bibliya ?\n(src)="23"> Ano an dapat tang pag - isipan kun may irinerekomendar an iba dapit sa satong salud ?\n(src)="24"> Tatabangan kita kan artikulong ini na masimbag an mga hapot na ini asin makagibo nin madunong na mga desisyon .\n(src)="29"> COVER : Sarong espesyal payunir na maugmang ipinapakipag - ulay an maugmang bareta sa sarong ina asin sa mga aki kaini .\n(src)="30"> Parehong ihinuhulit an katotoohan sa lengguwaheng Kastila asin Guarani — an opisyal na mga lengguwahe kan nasyon\n(src)="1"> “ Magdangog ka [ tabi ] , ta mataram ako . ” — JOB 42 : 4 , An Banal na Biblia .\n(src)="2"> KANTA : 113 , 114\n(src)="3"> Taano ta pinapasimple nin Diyos an paagi kan pagpahayag niya sa mga tawo kan saiyang mga kaisipan ?\n(src)="4"> Taano ta dai nakaulang sa pakikikomunikar nin Diyos sa mga tawo an paggamit ninda nin lain - lain na lengguwahe ?\n(src)="5"> Ano an katuyuhan kan organisasyon ni Jehova sa pagkaigwa ninda kan traduksiyon na New World Translation ?\n(src)="6"> 1 - 3 . ( a ) Taano ta nakakalabing marhay an lengguwahe asin pakikikomunikar nin Diyos kisa kan sa mga tawo ?\n(src)="8"> LINALANG kan daing sagkod na Diyos an mga anghel asin tawo huling gusto niyang maeksperyensiyahan man ninda na mabuhay asin magin maugma .\n(src)="9"> ( Sal .\n(src)="10"> 36 : 9 ; 1 Tim .\n(src)="11"> 1 : 11 ) An inot na kaiba - iba nin Diyos iyo an inapod ni apostol Juan na “ an Tataramon ” asin ‘ an kapinunan kan paglalang nin Diyos . ’\n(src)="12"> Ipinakipag - ulay ni Jehova sa panganay na Aking ini an Saiyang mga kaisipan asin namamatian .\n(src)="13"> Si apostol Pablo may sinambit na ‘ lengguwahe nin mga anghel , ’ sarong porma nin komunikasyon sa langit na nakakalabi sa lengguwahe nin tawo . — 1 Cor .\n(src)="14"> 13 : 1 , An Marahay na Bareta Biblia .\n(src)="15"> Aram na marhay ni Jehova an gabos na bagay dapit sa binilyon na anghel asin tawo na linalang niya .\n(src)="16"> Sa ano man na oras , minilyon an namimibi sa saiya sa dakul na lengguwahe .\n(src)="17"> Mantang dinadangog niya an mga pamibing iyan , nakikikomunikar man siya sa mga anghel asin nagtatao sa sainda nin instruksiyon .\n(src)="19"> Talagang nakakalabing marhay an saiyang kaisipan , lengguwahe , asin pakikikomunikar kisa kan sa mga tawo .\n(src)="20"> ( Basahon an Isaias 55 : 8 , 9 . )\n(src)="21"> Kaya tanganing masabutan siya kan mga tawo , pinapasimple ni Jehova an paagi kan pagpahayag niya kan saiyang mga kaisipan pag nakikikomunikar siya sa sainda .\n(src)="22"> Pag - uulayan ta ngunyan kun ano an ginigibo kan madunong sa gabos na Diyos para masiguradong malinaw an paagi niya nin pakikikomunikar sa saiyang banwaan sa bilog na kasaysayan .\n(src)="23"> Maaaraman man niyato kun paano niya ibinabagay an paagi niya nin pakikikomunikar depende sa pangangaipo asin kamugtakan .\n(src)="24"> ( a ) Sa anong lengguwahe nakikomunikar si Jehova ki Moises , Samuel , asin David ?\n(src)="25"> ( b ) Ano an laog kan Bibliya ?\n(src)="26"> Nakikomunikar si Jehova ki Adan sa hardin nin Eden gamit an lengguwahe nin tawo .\n(src)="27"> Posibleng sarong suanoy na klase nin lengguwaheng Hebreo an ginamit nin Diyos .\n(src)="28"> Pag - abot nin panahon , ipinasabong niya an saiyang kaisipan sa mga kagsurat kan Bibliya na nagtataram man kan lengguwaheng iyan , arog ni Moises , Samuel , asin David .\n(src)="29"> Dangan , isinurat ninda an mga kaisipan na iyan sa sadiri nindang tataramon asin istilo .\n(src)="30"> Isinurat ninda bako sana an direktang mga sinabi nin Diyos sa sainda , kundi pati man an nagin pagtratar niya sa saiyang mga lingkod .\n(src)="31"> Iiniba man ninda an mga istorya kan saindang pagtubod saka pagkamuot sa Diyos pati na an mga pagkukulang ninda saka pagigin bakong maimbod .\n(src)="32"> Kapaki - pakinabang na marhay sa sato ngunyan an gabos na impormasyon na ini . — Roma 15 : 4 .\n(src)="33"> Linimitaran daw ni Jehova an saiyang mga lingkod na lengguwaheng Hebreo sana an gamiton ?\n(src)="34"> Ipaliwanag .\n(src)="35"> Mantang nagbabago an kamugtakan , bako sanang sa Hebreo nakikomunikar an Diyos sa mga tawo .\n(src)="36"> Pagkatapos kan pagkabihag sa Babilonya , Aramaiko na an nagin pang - aroaldaw na lengguwahe kan nagkapirang lingkod nin Diyos .\n(src)="37"> Tibaad iyan an dahilan kaya pinasabngan ni Jehova an mga propetang si Daniel asin Jeremias saka an saserdoteng si Esdras na isurat sa Aramaiko an porsiyon kan mga libro ninda sa Bibliya . — Hilingon an nota sa ibaba kan Esdras 4 : 8 ; 7 : 12 ; Jeremias 10 : 11 ; asin Daniel 2 : 4 sa rebisadong New World Translation .\n(src)="38"> Taano ta itrinadusir an Hebreong Kasuratan sa lengguwaheng Griego ?\n(src)="39"> Kan huri , nasakop ni Alejandrong Dakula an mahiwas na parte kan kinaban , asin an komun na Griego , o Koine , an nagin internasyonal na lengguwahe .\n(src)="40"> Dakul na Judio an nakanuod nang magtaram kan lengguwaheng iyan , kaya kan huri , itrinadusir na sa Griego an Hebreong Kasuratan .\n(src)="41"> An traduksiyon na ini , na pinaniniwalaan na itrinadusir nin 72 katawo , inapod na Septuagint .\n(src)="42"> Ini an pinakainot na traduksiyon kan Bibliya asin an saro sa pinakamahalaga .\n(src)="43"> * Huling dakul an nagtradusir , lain - lain an nagin istilo nin pagtradusir kaiyan — an iba termino por termino , mantang an iba bako .\n(src)="44"> Pero dawa arog kaiyan , minansay kan mga Judio na nagtataram nin Griego — asin kan huri , kan mga Kristiyano — na Tataramon nin Diyos an Septuagint .\n(src)="45"> Anong lengguwahe an posibleng ginamit ni Jesus sa pagtukdo sa saiyang mga disipulo ?\n(src)="46"> Kan yaon sa daga an panganay na Aki nin Diyos , posibleng nagtaram asin nagtukdo siya gamit an Hebreo .\n(src)="47"> Minalataw na may halong Aramaiko an inot na siglong Hebreo , kaya posibleng may ginamit man si Jesus na Aramaikong mga tataramon .\n(src)="48"> Pero , aram man niya an suanoy na Hebreo na tinataram kaidto ni Moises asin kan mga propeta , huling an mga isinurat ninda binabasa sa mga sinagoga kada semana .\n(src)="49"> Dawa ngani tinataram man sa Israel an Griego asin Latin kan panahon ni Jesus , mayong sinasabi sa Kasuratan kun baga ginamit man niya an mga lengguwaheng ini .\n(src)="50"> 8 , 9 .\n(src)="51"> Mantang naglalakop an Kristiyanismo , taano ta sa Griego isinurat saka idinistribwir an ibang libro sa Bibliya , asin ano an itinutukdo kaini dapit ki Jehova ?\n(src)="52"> Hebreo an lengguwahe kan inot na mga parasunod ni Jesus , pero pagkagadan niya , naggamit an saiyang mga disipulo nin ibang mga lengguwahe .\n(src)="53"> ( Basahon an Guibo 6 : 1 . )\n(src)="54"> Mantang naglalakop an Kristiyanismo , mas ginagamit na kan mga Kristiyano an lengguwaheng Griego .\n(src)="55"> Kaya sa Griego isinurat asin idinistribwir an Ebanghelyo ni Mateo , Marcos , Lucas , asin Juan — na yaon an ipinasabong na mga rekord kan mga itinukdo saka ginibo ni Jesus — asin an mga surat ni apostol Pablo patin iba pang ipinasabong na libro .\n(src)="57"> Mahalagang mangnuhon na pag an mga kagsurat kan Kristiyanong Griegong Kasuratan makotar sa Hebreong Kasuratan , parati nindang kinukua iyan sa Septuagint .\n(src)="58"> An mga kotasyon na ini , na kun minsan may dikit na pagkakaiba sa orihinal na mga tataramon na ginamit sa Hebreo , kabtang na ngunyan kan ipinasabong na Kasuratan .\n(src)="59"> Kaya , an ginibo kan bakong perpektong mga paratradusir nagin kabtang kan ipinasabong na Tataramon nin Diyos , an Diyos na mayong pinapaburan na sarong kultura o lengguwahe . — Basahon an Guibo 10 : 34 .\n(src)="60"> Ano an manunudan ta sa paagi nin pakikikomunikar ni Jehova sa mga tawo ?\n(src)="61"> Sa halipot niyatong pagrepaso sa pakikikomunikar nin Diyos sa mga tawo , nanudan niyato na ibinabagay ni Jehova an paagi niya nin pakikikomunikar depende sa pangangaipo asin kamugtakan .\n(src)="62"> Dai niya kita linimitaran na mag - adal sana nin sarong espesipikong lengguwahe para mamidbid siya asin maaraman an saiyang mga katuyuhan .\n(src)="63"> ( Basahon an Zacarias 8 : 23 ; Kapahayagan 7 : 9 , 10 . )\n(src)="64"> Pinasabngan ni Jehova an mga kagsurat kan Bibliya , pero tinugutan niyang isurat ninda an saiyang mga kaisipan sa sadiri nindang mga tataramon asin istilo .\n(src)="65"> Taano ta dai nakaulang sa pakikikomunikar nin Diyos sa mga tawo an paggamit ninda nin lain - lain na lengguwahe ?\n(src)="66"> Nakaulang daw sa pakikikomunikar nin Diyos sa mga tawo an paggamit ninda nin lain - lain na lengguwahe asin an saradit na pagkakalain sa pagkatradusir ?\n(src)="67"> Dai .\n(src)="68"> Halimbawa , sa Bibliya , dikit sanang tataramon sa orihinal na lengguwaheng ginamit ni Jesus an aram niyato .\n(src)="69"> Pero siniyerto ni Jehova na maisurat saka maitradusir sa Griego an mensahe ni Jesus asin , pag - abot nin panahon , sa iba pang lengguwahe .\n(trg)="71"> However , Jehovah made sure that Jesus ’ message was transmitted in Greek and , in time , in other languages .\n(src)="70"> Kan huri , pauruutrong kinopya kan mga Judio asin Kristiyano an mga manuskrito kan Bibliya , kaya naingatan an mensahe nin Diyos .\n(trg)="72"> Later , Bible manuscripts were copied again and again by Jews and Christians , preserving the holy writings .\n(src)="71"> Itrinadusir an mga kopyang ini sa mas dakul pang lengguwahe .\n(trg)="73"> These were translated into many more languages .


ISYU SA RICE IMPORTATION: Iinvestigaran sa Congreso - Bordado\nNakasunad na sa House Committee on Agriculture and Food sa Camara-Baja an kahurotan kan congresista kan Camarines Sur na ma-investigaran an padagos na isyu sa rice importation asin aramon an kamugtakan kan mga suporta kan ahencias de gobierno sa mga paraoma nganing maseguro na suficiente an suplay nin bagas para sa food security kan mga tawo.\nSa ika-sampulong privilege speech ni Congresista Gabriel H. Bordado Jr. kan tercer distrito kan Camarines Sur sa sesyon regular kan congreso, sinabi kaini na maninigo nang mag-aksyon an gobierno nacional sa reclamo kan National Food Authority (NFA) na nagkukulang na an saindang suplay nin bagas asin kaipuhan kan ahencia an dugang na stock na 250 mil metro tonelada nganing maseguro an food security sa nacion.\n‘In aid of legislation’ saro sa kaipuhan nganing resolberan an isyu sa pag-angkat nin bagas bako lang mahalaga na may suporta sa paraoma envez para sa gabos na Filipino, sabi ni Bordado.\nSinabi pa na perang taon nang nag-aangkat nin bagas sa ibang nacion an gobierno apesar na halangkaw an produksyon nin bagas sa Filipinas ano talaga an problema?\nPinahayag man kan sarong party list congressman na dawa abunda an suplay nin bagas sa satong nacion alagad an mentalidad kan oficiales nacional magpara-angkat nin bagas.\nAntes kan privilege speech ni Bordado, saiyang nakaolay si Camarines Sur NFA Provincial Manager Yolanda Navarro na nagbuyagyag kan problema kan ahencias sa suplay nin bagas na bako lang digdi sa provincia envez sa enterong Filipinas na mauubosan na nin stock kan NFA rice asin maninigo nang ipadagos an pag-angkat nin bagas asin palay procurement na kaipuhan an 250 mil metrico tonelada para maseguro an food security sa nacion.\nAn mga NFA provincial manager sa manlaen-laen na provincia sa Luzon, Visayas asin Mindanao, tinukahan kan saindang oficina central na kaolayon an mga congresista na nakakasakop sa saindang lugar na maghagad nin tabang ngaran madara sa atensyon kan gobierno nacional an problema sa rice importation.\nBako lang sinda nagdudulok sa mga congresista envez sa gobernador nganing hagadan nin asistencia na madagdagan an fondo kan agencia sa lindong kan Palay Assistance from Local Government Unit and Legislature.\nSinabi kan NFA na haros mayo nang mga paraoma an nagpapabakal sa sainda nin paroy mientras na sa mga pribadong comprador nagbabakal nin P18 hasta P20 cada kilo kun itatampad sa NFA na P17 sana an kilo.\nSaro sa lakdang kan NFA CamSur naghagad nin P2 milyon sa Capitolio Provincial nganing gibohon nang P19 an bakal ninda kan paroy sa paraoma, sabi ni Manager Navarro. (DPA)


Pasali mo man | Magbikol Kita\nMonday, May 23, 2022, 4:08am\nPasali mo man\nKan ako aki pa, pirmi akong nag-aalangan magtaram asin makiulay sa ibang tawo. “Takot yan sa tawo,” sabi ngani kayan kan tugang ko. Pag may dinadara syang mga kabarkada sa harong, matago tulos ako kayan sa kwarto. Kaya dai ko aram kun tano an pamemelikula an napili kong adalan na ini nangangaipuhan bako sanáng nin talento kundi pati na man kusog nin buót.\nNgunyan na ako may idad na, huna ko nabago ko na an arog kaiyan na ugali. Alagad, ngunyan na panô nin katibaadan an mga nakaaging bulan, namatian ko na naman an pag-alangan. Lain sa krisis na dara kan pandemya, manlainlain na pag-atake sa mga institusyon asin indibidwal na nagin kritikal sa presenteng administrasyon an nangyari. Yaon an kaso ni Maria Ressa, an dai pagtugot sa panibagong prangkisa kan ABS-CBN, an pagsabatas kan Anti-Terror Law, asin an padagos na kaso nin extrajudicial na paggadan.\nAminado ako, takot na naman ako. Alagad dai ko hunaon sa pelikula ko man sana mahahanap an isog asin kusog nin buót na kakaipuhanon para mag-uswag asin magpadagos.\nSa pagadal ko, nasumpungan ko an pangaran ni Jemino ‘Ka Vito’ Balaquiao Jr. Sarong syang Bikolanong rebolusyonaryo kan panahon ni Marcos. Kan 1987, nagklase sya nin filmmaking sa New Zealand, asin nagbalik sa Bikol para gibuhon an pelikulang Breaking Grounds. Saro ining 29-minutong pelikula, produksyon kan North-South Productions, dapít sa arualdaw na buhay kan mga rebolusyonaryo. Kun ini mapag-aadalan pang marhay, an Breaking Grounds iyo an pinakainot na pelikula na nairekord na gibo nin Bikolano, gibo sa Bikol, asin para sa mga Bikolano.\nDawa pa ngani nag-uswag an pamemelikula kan nag-abot an digital na teknolohiya, magayon na maaraman na an pagibo nin pelikula sa Bikol napunan sa panahon nin rebolusyon. Mayo nang iba pang mas maninigong panahon sa kasaysayan para digdi, ta an pelikula, arog kan rebolusyon, may dara-darang pagbabago. An pinakaimportanteng aspekto kan pelikula bako saná sa pag-aling o entertainment, kundi an pagporma nin mga ideolohiya kan banwaan. Dakula an potensyal kaini sa paghurma kan kaisipan kan sarong nasyon.\nAlagad, haloy nang dai ideyal an pinaglulugaran kan pelikula sa nasyon, urog na sa mga rehiyon. Nakarolyo ini sa padalagan nin kapitalismo. Dawa pa ngunyan na may pandemya asin natawan nin pansin an potensyal kan internet bilang espasyo nin distribusyon, an dominanteng naratibo kapot man giraray kan siisay man na may kapital. Kaya an pangapudan iyo an pauswagon an kolektibong pilosopiya manungod sa pelikula, sagkod na maabót kan mga naghihirong imahen an mga saradit na tawo, sagkod an pelikula magin udog kan mga komunidad asin an dominanteng narratibo maghali nanggad sainda.\nAn katuyuhan kan sakuyang kolum pinukaw kan Breaking Grounds ni Ka Vito—Breaking Grounds, o sa Bikol, hawan-dalan. Sa kolum na ini magkakaigwa kita—bako saná ako—nin mga bagong dalan, bagong espasyo, para sa mga saradit na istoryang Bikolnon. Sa paagi kaning kolum, mawot kong maibalik sa komunidad an saindang naratibo sa paagi kan paggibo nin mga haralipot na dokyumentaryo manungod sa mga saradit na tawo.\nNin huli ta peligroso ngunyan an pagibo nin pelikula, dikit-dikiton ta nguna asin punan sa pangapudan. Sa mga buót makipagtabangan sa research, sa paggibo, pwede akong macontact sa [email protected]. Sa mga arog ko na takot man, yaon saná ako. Tibaad pag nag-iribahan kita, mawara padikit-dikit an satuyang sadiring mga mga takot.\nNgunyan na panahon nin katibaadan, mas kinakaipuhan tang magtaram, mag-istorya, asin magdangog sa lambang saro, para maproseso ta an mga nangyayari. Ngunyan kaipuhan tang magpasali.


Home / Camarines Sur / Tinambac / Pamilya, gadan sa aksidente sa dagat sa Tinambac\nPamilya, gadan sa aksidente sa dagat sa Tinambac\nBicol Standard Newspaper Tuesday, March 26, 2019 Camarines Sur, Tinambac\nTINAMBAC, CSur -- Mayo na nin buhay an tulong miembros nin sarong pamilya na nadisgracia mantang pasiring sa Brgy. Buenavista hale sa Salvacion (Poblacion) para mag atendir kan kina-ugalian na pagbasa kan pasyon kan buhay ni Hesu Kristo.\nSabi kan Philippine Coast Guard sa Tamban, nagpapataw-pataw na sa dagat asin mayo na nin buhay sinda Rolando asin Belen Quinones, patin an 9 anyos nindang aki kan sinda masapod kan Sabado sa tungod kan Sitio Buenavesta, digdi.\nIpinahayag ni PO1 Alex Lumbre, an station commander kan Philippine Coast Guard na pirme sindang nagpapaguiromdom sa gabos na mag ma-an sa gabos na oras, orog pa kun masakay sa dagat ta pirmeng may peligro an viaje.\nIdinugang pa ni Lumbre na bako sanang pasegurohon an banka na nasa maray na kundisyon, bakong tagob nin pasahero asin orog na importante na dai naka-inom an makinista kaini.\nMientrastanto, sabi pa kan Philippine Coast Guard, dai nangangahulugan na como maray an kamugtakan kan panahon pwede nang mag comfianza an mga masakay sa dagat.\n"Mayo na nin mas maray sa pirmeng nagpapaseguro" sabi pa kan Coast Guard.\nPamilya, gadan sa aksidente sa dagat sa Tinambac Reviewed by Bicol Standard Newspaper on Tuesday, March 26, 2019 Rating: 5


An 1996 sarong taon sa Gregoryanong kalendaryo\nNaka-redirekta digdi an "Camarines". Para sa mga ngunyan na provincia, hilingon an Camarines Norte asin Camarines Sur.\nAn Ambos Camarines (Espanyol ambos, anas) dating probinsya kan an Filipinas sakop pa kan mga Espanyol asin sagkod kan taon 1919 kan an Filipinas kolonya na kan Estados Unidos. Namumugtak ini sa puro kan Rawis kan Bikol sa norte. Nababangâ na ini ngunyan sa duwang probinsya: Camarines Norte asin Camarines Sur.\nKan panahon nin Kastila, an terminong Ambos Camarines pigtutumoy an sinarô na Camarines Sur asin Camarines Norte. An kamugtakan na ini angay sana kan taon 1854 hanggan 1857. Alagad, poon na man 1857 abot 1893, binangâ giraray ini sa Camarines Norte asin Camarines Sur. Kan taon 1893, pinagsarô giraray an duwa, asin an estadong ini naghanggan taon 1919. Katapostaposi, kan Marso 3, 1919 pinagmarhay na isuway na nanggad an Camarines Norte sa Camarines Sur sa rìgon kan Ley Nu. 2809 na ipinagboot kan Lehislatura kan Filipinas.\nKan inot an Ragay, Lupi asin Sipocot kabtang probinsyang Camarines Norte, alagad kan 1936 an nasambit na mga banwaan piglito sa Camarines Sur karibay an Siruma. Alagad nganì, an huri ibinalik man giraray sa Sur. Hanggan ngunyan, iyo ini an kamugtakan kan duwang probinsya.\nSi Carlos "Carlo" Apuan Arejola (namundag, Mayo 31, 1961 - nagadan, Hulyo 20, 2017) sarong kagubay na Bikolanong parasurat asin premyado kan Gawad Pagromdom ki Carlos Palanca para sa Literatura sa saiyang Ang Mundo ay Iisa at Marami sa Kategoryang Screenplay sa Filipino. Kan Agosto 2009, pigbungsod an libro niyang Sayod Kong Tataramon/Tuwiran Kong Sasabihin. Nagmukna siya nin mga proyekto na nagtutulod sa padagos na pagrambong kan literatura, tataramon, asin kulturang Bikol.\nAn Compostela Valley sarong ikatolong klaseng probinsya sa Filipinas na manunumpongan sa Rehiyon kan Davao sa Mindanao. Ini an ikaapat na pinakabagong probinsya kan Filipinas. Nabunturan an kabesera kaini. An Compostela Valley napapalibotan kan Davao del Norte sa amihanan, Agusan del Sur sa solnopan, asin Davao Oriental sa subangan. Sa sur-solnopan kaini yaon an Gulpo kan Davao. Dati kasaro niya an Davao del Norte, alagad nasuway lang ini igdi kan taon 1996.\nSusog sa senso kan 2015, igwang 736,107 katawo na nageerok igdi.\nJose Barrameda, Jr.\nSi Jose "Joebar" Villafuerte Barrameda, Jr. (namundag, Hunyo 22, 1939) saróng Bikolanong historyador, peryodista, asín kagsurat kan librong A Glimpse of the New Jerusalem Underneath a New Moon: Catalincasan! The Fall of Spanish Camarines in Ciudad de Nueva Caceres on 19 September 1898.\nSi Jose M. Bulaong saro sa nagin Gobernador kan Camarines Sur. Siya nagtukaw sa pwesto poon 1992 abot 1996. Saro siyang doktor asin namundag sa Libmanan, Camarines Sur.\nSi José Protacio Rizal y Alonzo Realonda (namundag kan 19 Hunyo 1861 – 30 Desyembre 1896) o José Rizal, sarong Pilipinong heroe kan mga huring taon kan pananakop kan Espanya sa Filipinas. Siya sarong optalmologo o doktor sa mata dangan nagin parasurat asin kaapil kan hiron nin mga Pilipinong propagandista na nagtulod nin mga pagbabagong politikal para sa mga kolonya nin Espanya. Kagsurat siya kan mga nobelang Noli Me Tángere, asin El filibusterismo, sagkod nagkapirang mga rawitdawit asin saysay.Siya an ikapito sa kagsarong (11) akì kan mag-agom na Francisco Engracio Rizal Mercado y Alejandro (1818-1898) asin Teodora Morales Alonzo Realonda y Quintos (1827-1911). Ipinangaki si Rizal, na inapod na "Pepe" kan saiyang mga kagubay, sa banwaan nin Calamba, Laguna. An saiyang mga tugang iyo sinda Saturnina, Paciano, Narcissa, Olimpia, Lucia, Maria, Jose, Concepcion, Josefa, Trinidad asin Soledad.\nAn Kalibo iyo an kabesera kan provincia nin Aklan asin ini namumugtak sa norte-solnopan kan Islang Panay. Susog sa senso kan 2015, igwang 80,605 katawo na nageerok digdi.\nAn Kalibo bantog kan saiyang kapiyestahan na Ati-atihan Festival, ginigibo parati sa ikatolong Domingo nin Enero. An Kalibo hale sa terminong sangka libo (sarong ribo} na iyo daa an bilang kan nagatender na mga tinubong Agta' (Ati o aeta) sa pinakaenot na katolikong misa ginibo duman. An okasyon na ini iyo an pino'nan kan sinasabing Ati-atihan Festival. Dati an pangaran na Kalibo sinusurat na Calivo.\nKuta an Kalibo pwede naman magin sarong tunay na ciudad alagad may mga isyu na nakakaulang sa siring na kaisipan.\nMalayo na Larantuka\nAn Malayo na Larantuka saróng barayti nin pagkontak kan Malay na pigtataram sangkod sa palibot kan syudad kan Larantuka sa isla kan Flores sa Indonesya, asin sa duwang mga enklabo: an baryo kan Wure sa isla kan Adonara (sa pagitan kan saróng makipot na itiot sa Larantuka) dangan apát na mga baryo sa Suba' nin Konga, mga 40 kilometro sa Sur kan Larantuka sa Flores, asin pankagabsang minaserbe bilan saróng lingua franca sa subangang puro kan Flores asin mga hararaning mga isla.\nAn Pebrero 29 nag-aabot lambang ikaapat na taon, sa mga taon na nababangà sa 4, siring kan 1996, 2000, 2004, 2008, 2012 o 2016 (liban kan mga gatos na taon na dai nababangà sa 400, siring kan 1900). Inaapod an mga ini na mga ogdong taon. Ini an ika-60ng aldaw kan taon sa Gregoryanong kalendaryo. An sinundan na aldaw iyo Pebrero 28.\nProvincia nin Crotone\nAn Provincia nin Crotone sarong provincia kan rehiyon Calabria sa sur kan Italya. Pigbilog ini kan 1996 halì sa Provincia nin Catanzaro. An kapitoyo kaini iyo an ciudad kan Crotone.\nIgwa ining hiwas na 1,717 km², asin 172,970 (2005) na populasyon. Igwang 27ng komyun an provincia.\nSistema nin pagsusurat\nAn Sistema nin pagsusurat iyo an anumang maginoo paagi nin biswal na minakapot sa panberbang komunikasyon. Mantang magagamit na maray an parehas na pagsusurat asin pagtaram sa pagdara kan mga mensahe, naiiba an pagsurat sa pagiging sarong maaasahang paagi nin imbakan nin impormasyon asin paglipat. An proseso kan encoding asin decoding na mga sistema nin pagsusurat kasangkot an pagkakaintindi sa tanga kan mga parasurat asin mga parabasa kan kahulugan sa likod kan mga hanay nin mga karakter na nakakamukna nin iskritura. Parating natatala an pagsulat sa mapusog na daluyan, arog kan papel o elektronikong sarayan, bagaman pwede man gamiton an di-mapusog na mga paagi, arog kan pagsurat sa sarong display nin komputer, sa sarong pisara, sa baybay, o sa paagi kan surat-kalangitan o skywriting sa ingles.\nSi Spiro Agnew (Griyego:Σπύρος Θεόδωρος Άγκνιου, Spiros Theódoros Agkniou) (sinasayod, /ˈspɪroʊ ˈæɡnuː/; Nobyembre 9, 1918 – Septyembre 17, 1996) iyo an ika-39 Bise Presidente kan Estados Unidos (1969-1973), na nagserbi sa termino ni Presidente Richard Nixon, asin siya man nagin ika-55 Gobernador kan Estado nin Maryland (1967-1969). Siya an kaenot-enoteng Griyego-Amerikano na nagkapot kan siring na mga katongdan.\nAn Higaonon saróng Tataramon na Manobo na pigtataram sa isla nin Mindanao sa Filipinas. Ini, parsyalmenteng (80%) an intelligible kaiba an Binukid.\nPigtataram an Higaonon sa basin nin salóg Butuan kan norte-sentral Mindanao, na binubuo kan provincia sa norte-sulnupan kan Agusan del Sur asin sa lugar kan provincia nin Agusan del Norte sa sur kan Syudad nin Butuan, segun sa (Ethnologue).\nTataramon na Ibatan\nAn tataramon na Ibatan, bistado man sa Chirin nu Ibatan ("tataramon kan mga tawo nin Ibatano"), an sarô sa mga tataramon na Austronesyo na pigtataram sa mga isla nin Batanes.\nTataramon na Itbayat\nAn tataramon na Itbayat, Itbayaten, na bisto man sa Ibatan, saróng tataramon na Austronesyo, na saróng parte kan grupo nin Bataniko, na pigtataram sa mga isla nin Batanes.\nTataramon na Sangir\nAn Sangires, bisto man sa Sangihé, Sangi, asin Sangih, saróng tataramon na Austronesyo na pigtataram sa mga isla na nakatakod sa norteng Sulawesi, Indonesya, kaiba an isla nin Mindanao, Filipinas kan Mga tawo nin Sangir.\nAn tataramon na Zamboangueño, na pigaapod man na Chabacano, sarong tataramon na an kadaklan na bokabularyo hale sa Espanyol, pero, an gramatika, hale sa mga tataramon na katutubo. Piggagamit ini sa ciudad nin Zamboanga asin sa mga provincia nin Zamboanga, Basilan sagkod Cavite.


An atis na bunga\nHitsura kan atis sa saiyang pagkabaak\ndahon kan atis\nAn atis (Ingles: custard apple, atimoya, sweetsop, o sugar apple; Annona squamosa) iyo an apod sa sarong klaseng tinanom asin kan bunga kaini. Ini natural natubo asin lakop sa tropikal Amerika, sa Colombia, El Salvador, Indya, Bangladesh, Pakistan, asin sa Filipinas.\nAn tinanom na ini dai nadakulang maray, mga 6-8 metro an langkaw (20-26 pye). An mga dahon baro-bàlot magkaibong, simple an porma, oblong-lanceolate an hitsura, 5-17 an sentimetro an laba asin 2-5 sentimetro an lakbang. An mga burak purorungot nin tolo abot apat, lambang burak 1.5-3 sentimetro sa lakbang na may tolong darakulang taklop asin tolong sorosaradit, giyaw berdehon an kolor alagad lila sa takogong kaini.\nAn prutas bilogon, 6-10 sm (2.4–3.9 pul) an diametro asin may timbang na 100–230 g (3.5–8.1 onsa), na may patos na gudol-gudol na an kolor parati berde na naggigiyaw-giyaw kun hinog na. Totoo igwa napapalaen sa porma asin sa pakadakulà. An kalumoyan kan laman medyo madamilot na arog kan sa guyabano, puti na naggiyaw-giyaw, asin an namit garo namit custard asin ini natalikop na gayo sa saiyang mga pisog. An parong niya nangangamyong hamot. An laman kaini medyo maragasnas sa kagat, an pisog maitom, matagas asin makilyab.\n1 Serbi asin gamit kaini\nSerbi asin gamit kaini[liwaton | liwaton an gikanan]\nAn atis halangkaw sa calories saka maray pagkuahan kan bitaminang iron. Lakoplakop ini asin tinatanom sa mga lugar na an klima tropikal siring sa Indonesia, Thailand, asin Taiwan. Nakalaog ini sa Sur nin Asya bago kan taon 1590. Nakaabot ini asin natanom naman sa habagatan kan Florida kan Estados Unidos sagkod sa Bahia kan Brasil.\nMadaling magbunga sa laog sana nin tolong taon asin sa limang taon pwede nang bungahan nin labing 50 pedaso. Maluyang pagbunga huli sa kulang mga insektong nagpopollinate iyo an nangyari sa Florida ta nadipisilan magtusok sa saradong burak.\nSa Filipinas, an bunga kinakakan kan mga paniki na iyo man an napalakop sa mga pisog sa iba-ibang lugar. Igwa naman nin naggigiribong arak hale sa atis. Sa Indya ginagamit ining pangha'nos. An pisog dinodokdok saka linalahid sa buhok panghale nin kuto alagad an tagok kaini mahaldat sa mata y pwede makabuta. An lana kaini nagagamit man panlaban sa mga peste sa tanom. Sa Mehiko, an dahon pampakintab sa salog asin kinakaag man sa mga tataghan kan mga manok pampadulag sa mga kuto asin alimon.\nAn tinanom na ini estaran kan kulagbaw na Graphium agamemnon (tailed jay) asin igdi napadakula kan saiyang antataro.\nLadawan[liwaton | liwaton an gikanan]\nAtis (too), kataid pinyang Taiwan shijia" (atemoya) (wala)\nAn atis madaling maggi'sak kun hinog na.\nBinaak na atis, pinapaheling an kalamanan nagpapatos sa mga pisog.\nAtis pwede nang kakanon.\nLaman kan atis.\nAtis sa Taitung, Taiwan\nAtis sa Goiânia, Brazil\nAtis na bunga Naga City, Camarines Sur, Filipinas\nPinaghugot gikan sa "https://bcl.wikipedia.org/w/index.php?title=Atis&oldid=212350"\nMga tinanom sa Caribbean\nMga pananom haleng Sur Amerika\nMga tinanom na nakakabulong\nHuring pigliwat an pahinang ini kan 24 Agosto 2021, alas 03:05.


MOSIAH TSAPTER 6\nSi Hadeng Benjamin naglista kan mga pangaran kan mga katawohan asin nagngaran nin mga kapadean na iyo an magtutukdo sainda --- Si Mosiah naghade na sarong matanos na hade.\nAsin ngonian, si hadeng Benjamin nakapag-isip na ini sarong kapakinabangan, pagkatapos nyang makapagtaram sa mga katawohan, na saiyang dapat na ilista an mga pangaran kan gabos na naglaog sa sarong tipan sa Diyos na tanganing magsunod sa saiyang mga kasugoan.\n2 Asin ini nangyaring naglipas na mayo ni sarong kalag, laen lang kan mga saradit na kaakian, pero naglaog mismo sa tipan asin dinara sa saindang sadire an pangaran ni Cristo.\n3 Asin giraray, ini nangyaring naglipas na kan si hadeng Benjamin naghimong matapos na an gabos kaining mga bagay, asin saiya nang pinagkonsagra an saiyang akeng lalake na si Mosiah na tanganing magin sarong tagapamahala asin sarong hade sa bilog na saiyang mga katawohan, asin ipinagtao sa saiya an gabos na kapamahalaan mapanungod sa kahadean, asin man nagngaran nin mga kapadean na tanganing iyo an magtutukdo sa mga katawohan, na tanganing sa kahaluyan puwede nindang madadangog asin maaaraman an mga kasugoan nin Diyos, asin sa pagpagibo sainda na makagiromdom kan saindang panunumpa na saindang ginibo, saiyang pina-uruli na an grabe kadakul na mga katawohan, asin sinda nagbaralik na, an lambang saro, na uyon sa saindang mga kapamilya, pasiriring sa saindang mga sadireng mga pagharongon.\n4 Asin si Mosiah nagpoon na sa paghade bilang karibay kan saiyang ama. Asin siya nagpoon sa paghade isa ika-trentang taon kan saiyang edad, na sa kabilugan, maabot sa apat na gatos asin sitenta may anom na taon magpoon sa panahon na si Lehi naghale sa Jerusalem.\n5 Asin si hadeng Benjamin nabuhay pa nin tulong taon asin siya nagadan.\n6 Asin ini nangyaring naglipas na si hadeng Mosiah naglakaw sa mga dalan nin Kagurangnan, asin naggibong magsunod sa saiyang mga kahusgahan asin sa saiyang mga patakaran, asin naghimo kan saiyang mga kasugoan sa gabos na mga bagay na sa anuman na saiyang mga isinusugo saiya.\n7 Asin si hadeng Mosiah nagsugo sa saiyang mga katawohan na magbungkal nin daga. Asin siya man, sa saiyang sadire, nagbungkal man nin daga, na tanganing sa kahaluyan dae siya magin pagabat sa saiyang mga katawohan, na siya puwedeng gumibo arog kan mga bagay na an saiyang ama nakagibo sa gabos na mga bagay. Asin mayo ni sarong pag-iiriwal-iwal sa gabos na saiyang mga katawohan sa laog nin tulong taon.\n# posted by Unknown @ 4/22/2005 03:58:00 PM


Igwa nang 7,878 na artikulo sa Bikol Sentral.\nLunes, Hunyo 25, 2018, 04:08 (PHT) bàgo\nAn Ilian Tribe Cemetery iyo an lulubngan nin mga Agta sa Syudad nin Iriga sa pamitisan kan Bukid Asog.\nDakol pang ladawan hali sa mga partisipante kan Wikipedia Takes Rinconada.\nDakol pang ladawan hali sa mga partisipante kan Wikipedia Takes Naga.\nAn Petsa ngunyan: Hunyo 24, 2018 (UTC) – Purgahon an pahiná\n...na an Taumatawhakatangihangakoauauotamateaturipukakapikimaungahoronukupokaiwhenuakitanatahu, an pinakahalabang pangaran kan lugar sa New Zealand na ipinangaran sa saróng burol?\nPinaghugot gikan sa "https://bcl.bywiki.com/w/index.php?title=Panginot_na_Pahina&oldid=173118"\nIning pahina huring pinagbago kan 9 Hunyo 2018, alas 17:30.


An YouTube sarong website na kun saen pwede magpadalan asin magdalan kan mga video clip, mga movie clip, o mga kanta man na sinasangat igdi kan mga rehistradong paragamit. An kagtogdas kaini tolong dating empleado kan Paypal asin minukna ninda ini kan Pebreo 2005.\nAn bagong opisina kan Youtube\nBasado sa San Bruno, California, ini naggagamit kan Adobe Flash na teknolohiya sa pagpaluwas kan mga iba-ibang klaseng video arog kan sa pelikula, mga music videos, asin mga TV clip. Binakal kan Google Inc. an serbisyong ini sa halagang $1.65 bilyon kan Nob. 13, 2006.\nAn mga kagtogdas kan YouTube: sinda Chad Hurley, Steve Chen, asin Jawed Karim\nHaros gabos na paradalan pwede magdalan kan mga pinapaluwas igdi pwera lang kun mga pang-gurang an tema asin kaipohan dai magbaba sa edad na 18 an makakadalan. Dai inaako an anoman na mga pornograpiya o idtong mga maririgsok o usmak na pasale.\n2 Lokal na Tataramon\nAn kompaniya tinogdas ninda Chad Hurley, Steve Chen, asin Jawed Karim, na dati mga empleyado kan Paypal. Si Hurley nag'adal nin desenyo sa Indiana Uinversity kan Pennsylvania, manta si Chen asin Karim sabay nag'adal computer science sa University of Illinois sa Urbana-Champaign.\nSusog sa mga oro-istorya na liwatliwat nang nakakaag sa media, si Hurley asin Chen daa naisipan an pagkaag nin serbisyong siring kaini gibo kan nasakitan sinda maghiras nin video manongod sa sarong dinner party sa internet. Si Karim dai man ngane palan nagatender sa sinabing okasyon asin nagsabi na dai man idto nangyari manta na si Hurley nagsabi na seguro an siring na "osipon nagin sana man simpleng ipalakop bilang sarong taktika sa marketing".\nAn YouTube nagpoon bilang sarong technology startup na nagbangon huli sa inverter na $11.5 milyon kan Sequoia Capital kan Nobyembre 2005 sagkod Abril 2006. An enot na kwartel kan YouTube yaon sa ibabaw kan sarong pizzeria asin restoran na Hapon sa San Mateo, California. An domain name na www.youtube.com naaktibar kan Pebrero 14, 2005 asin an websayt duminakula nang duminakula sa pagsurunod na bulan.\nAn enot na pigsa'ngat na video sa YouTube may titulong Me at the zoo asin pinahiling si kagtogdas na Karim yaon sa San diego Zoo. An video pigsangat kan Abril 23, 2005, asin pwede pa ngane ngonyan madalan.\nKun pira man an mga nagdadalan sa YouTube, pagtandaan an ibinuyagyag kan kompaniyang ini na kan Hulyo 2006 labi daang 100 na milyon an nagdalan. Ini tuminaas na maray kan Hunyo 2006. Igwang 2.5 bilyon an nagdalan. Manta 50,000 na video an isina'ngat kan Mayo 2006, asin ini nagtaas man sa 65,000 kan Hulyo, parehong taon.\nKan Agosto 2006, an Wall Street Journal sa sarong artikulo nagbuyagyag na an YouTube nagdadara nin 6.1 milyon na video na kaipohan an espasyong sarayan na 45 terabyte Igwa man an YouTube nin mga 500,000 na user account kan panahon na iyan.\nAn YouTube pigtangro ngona sa publiko an sarong beta test kan Mayo 2005, anom na bulan bago an opisyal na pagbungsod sa Nobyembre 2005. An sityo duminakula nin marikason mala ta kan Hulyo an kompaniya nag'anunsyo na sobra sa 65,000 na mga bagong video an pigsasangat aro'aldaw asin ta an sayt nagreresibi nin pagdalan sa mga video mga 100 milyon aroaldaw. Susog sa datos na pinagbalangibog kan kompaniyang market research na comScore, an YouTube iyo na an dominanteng provider nin online video sa Estados Unidos, na may hiras sa merkado nin mga 43 pursyento asin sobra sa 14 bilyon na video an dinalan kan Mayo 2010. An YouTube naghayag na katumbas sa 48 oras na mga bagong video an isinasangat moro-minuto, asin mga tolo may kaapatan kan materyal naghahale sa luwas kan Estados Unidos. Kan 2007 an YouTube nagkunsumo nin bandwidth katumbas sa nakunsumo kan enterong Internet kan taon 2000. An Alexa rinaranggo an YouTube bilang ikatolong nabisitang maray na websayt, sa likod sana kan Google asin Facebook.\nAn pangaran man kaini may istorya, mala ta nagkaproblema ta an pangaran palan may haros kaagid, an websayt na www.utube.com. Napiritan an kagrogaring kaini, an Universal Tube & Rollform Equipment, na magsangat nin kaso laban sa YouTube kan Nobyembre 2006 huli ta sobra nang napeperwisyo an sityo kaini kan mga tawong an totoong hinahanap iyo an YouTube. An Universal Tube napiritan logod na maghira kan sayt ninda sa www.utubeonline.com. Kan Hunyo 2008, an magasin na Forbes sa sarong artikulo natanto na an ingreso kan 2008 sa YouTube nag'abot $200 milyon asin naglalangkaw an benta kaini sa advertising.\nLokal na TataramonLiwaton\nAustralya au.youtube.com Ingles (Australya)\nBrazil br.youtube.com Portuges (Brasil)\nKanada ca.youtube.com Ingles (Kanada) asin Pranses (Kanada)\nRepublika nin Tseka cz.youtube.com Tseka\nPransya fr.youtube.com Pranses\nAlemanya de.youtube.com Alemanya\nHong Kong hk.youtube.com Tradisyonal na Tsino\nIsrael il.youtube.com Ingles\nIndiya in.youtube.com Ingles (Indiya) asin Hindi\nIrelanda ie.youtube.com Ingles (Irelanda)\nItalya it.youtube.com Italyano\nHapon jp.youtube.com Hapones\nSouth Korea kr.youtube.com Koreano\nMehiko mx.youtube.com Espanyol (Mehiko)\nOlanda nl.youtube.com Olandes\nNew Zealand nz.youtube.com Ingles (New Zealand)\nPoland pl.youtube.com Polish\nRusiya ru.youtube.com Ruso\nEspanya es.youtube.com Espanyol\nSweden se.youtube.com Swedish\nRepublika nin Taiwan (Taiwan) tw.youtube.com Tradisyonal na Tsino\nReyna Unido uk.youtube.com Ingles (Reyna Unido)\nPinaghugot gikan sa "https://bcl.wikipedia.org/w/index.php?title=YouTube&oldid=206358"\nLast edited on 20 Mayo 2021, at 14:13\nHuring pigliwat an pahinang ini kan 20 Mayo 2021, alas 14:13.


LAÓMAN nang an mga kaharongan mapaluwas nin mga nakakalumay na parong nin mga linulutong masisiram na pagkakan. An nagbabarayleng asó na minapaitaas gikan sa mga harong haros nakakabaing sa maoogmang mga kalag na inabot na an pinakahalangkaw na kaogmahan na puwedeng aboton kan tao. Sa katahawan nin banggi, sibot an mga kagharong sa paghanda nin anuman para sa pagpintakasi kan okasyon na minasalingoy sa agi-agi kan mga mahal sa buhay na yaon na sa ikaduwang buhay. Sa papag na kakanan, yaon an manlaen-laen na klase nin ibos, sinúman, palupsî, kalamay, puto na isasabay ta sa mga lutong karne siring sa paborito tang lipotok na dinuguan o an maharang na igado, na sasabayan kan mainit na tsokolateng hinimo sa paggâgâ nin tabrilya. Bako pa ining pagpintakasi kan Kapaskuhan, alagad haros nakakaagid na an kaogmahan. Siring man sa luwas, yaon an mga naghaharong-harong na mga grupo nin mga parakantang ma-awit nin awit na pangalág. Sinda papadagoson sa mga kaharongan, papakakanon, mantang an mga kagharong minaduman sa iba pang mga harong tanganing magriribayan nin mga kakanon. Mantang minararom an banggi, orog pa man na nahihiling an Katoliko-Pilipinong tradisyon kan karalágan.\nAlagad ini kaidto, asin sa mga mayor na banwaan, o sa mga siyudad orog na, pawara na, kun bako man na naparà na an tradisyon na ini. Mayo na si maogmang karantahan na iyo an minataong dekorasyon sa doros kan banggi nin karalágan, asin minarhay pa kan kadaklan na magtuturog na sana, kisa magparasiribot pa. An buminutwang bagong paagi iyo an mga jack-o-lanterns sa pasamano kan bintana, o mga plastik na kalansay na dinukot sa mga pintuan, siring man an mga lawâ-lawà na biniritay sa mga atop. Mayo nang karalágan, o an ‘pangangaluluwa’ sa Katagalugan, asin ini nasanglian na nin Halloween o Trick or Treat asin iba pang apod na lain man sa dinakulaan kan kadakol na Pilipino. An mga istoryang katatakutan naparà na sa ngimot kan mga tao huli man ta naribayan na ini nin iba man na mga istoryang an tagpô sarong lugar na nakakatakot, malipot asin natatamongan nin niyebe. Mayo na si mga istorya dapit sa ubanon na gurang na babaeng nahihiling tuyong bilog an bulan, o an kikik na sinasabing pamaretang paabot na an aswang, o an mga istorya kan mga taong lipod na nambibihag kan mga taong minakakan kan itom na malutò na saindang inoopresir. Kadakol sanang elemento nin karalágan na naturál sa satong lugar na buháy na minasikád-sikád pareho an mga kostumbreng Kristiyano asin man Katutubò.\nNakakamundong isipon na kadakol sa satong mga kostumbre asin mga tradisyon an nawawara sa sabó na puminutok asin nagin kawâran na sana. An karalágan kuta importanteng agi-agi huli ta ini saro sa mga pan-sosyudad na gibong mayo sa laog kan mga lanob kan Simbahan alagad minapaluwas kan pagkakasugponan kan mga Katolisismong pagtubod asin man kan suanoy na kulturang Bikolnon-Pilipino. Kun ini kuta satong maibabalik, orog na kan mga nakakagurang na nakasaksi pa sa kagayonan kan karalágan, sarong harigi nin tradisyon an satong maititindog liwat. Mahihiling kan satong mga modernong kaakian na sa an kalaog-laógi kan Bikolnon na buhay-búhay, yaon na, naenot na marhay, suanoy na an basehan kan mga pinagkakaabalahan nindang mga kawat sa kompyuter kun sain an mga gadan nabubuhay, an mga kalag minabalik tanganing makisaro liwat sa mga buhay. Dai ninda ini nasasabotan, kaya an gadan, gadan sana, daing kalag, asin mayo na. Siring man na an memorya kan mga naenot na sato dikit-dikit naman na hinahalean nin halangkaw na paghiling, kaya man madali tang malingawan an mga leksyon na winalat ninda. Kaya dai na kita magngalas kun sa aldaw nin pintakasi kan mga mahal na buhay tang gadan na, sa ibabaw kan pantyong kan sadirong apoon, an makuapo kaiba kan mga amigo, magrarârâ nin pahingurag na arak hanggan sa maburat nin labi-labi asin sa ibabaw na kan pantyong mapaturog, o—dai man lugod—magsurukalkag.\nAn karalágan tibaad sa paghiling ta simple sana asin minaagi sana sa sarong banggi. Alagad kun pagaatid-atidon, an gira kaini sa satong agi-agi bilang mga Bikolano o Pilipino mahihiling pang marhay, mahihiling ini sa kun pâno kita minataong galang sa mga katood na idto na sa ikaduwang buhay. An walat kan karalágan, sa anuman na paagi, minapakusog kuta sa satong pagpapahalaga sa giromdom, sa nakaagi, sa historyang nagbilog kun siisay asin ano kita ngunyan bilang mga idibidwal asin man komunidad. Bako na sana ining simpleng Pilipinong bersyon kan Sulnupanon na tradisyon kan Halloween, kundi ini enterong satô, nag-ugat na sa mayaman tang pagtubod, pre-kolonyal, kolonyal, o presenteng panahon man. Sa kasabihan ngani, ‘an dai magsalingoy sa hinalean, dai makakaabot sa dudumanan.’ Alagad orog na makangirhat na apwera sa patanid na dai na ngani ta aaboton an destinasyon, kun lingawan ta an nakaagi, kalagón kita kaini.


Taano ta Dapat Basahon an Bibliya?\n“Sa hiling ko, masakiton intindihon an Bibliya.”—Jovy\n“Pagmati ko, nakakatungkang basahon iyan.”—Queennie\n“Pag nahihiling ko kun gurano kahibog an Bibliya, nawawaran ako nin ganang basahon iyan.”—Ezekiel\nNaisip mo na daw na basahon an Bibliya pero nag-alangan ka huling naisip mo man an arog kan sinambit sa itaas? Para sa dakul, garo baga nakakatakot basahon an Bibliya. Pero paano kun maaraman mo na matatabangan ka palan kan Bibliya na magkaigwa nin mas maugma asin nakakakontentong buhay? Asin paano kun maaraman mong may mga pamamaagi palan para magin kawili-wili an pagbasa kaiyan? Gusto mo daw na hilingon kun ano an maitatao saimo kan Bibliya?\nHilinga an pira sana sa mga komento kan mga tawong nakinabang kan punan nindang basahon an Bibliya.\nSi Ezekiel, na mga lampas 20 an edad, nagsabi: “Kaidto, garo ako nagmamaneho nin awto na mayo nin dudumanan. Pero nakatabang sako an pagbasa nin Bibliya na magkaigwa nin kahulugan an buhay ko. Dakul diyan nin mga praktikal na giya na magagamit ko aroaldaw.”\nSi Frieda, na mga lampas 20 anyos man, nagsabi: “Dati, madalion mag-init an payo ko. Pero dahil sa pagbasa ko nin Bibliya, nanudan kong kontrulon an sadiri ko. Huli kaiyan, mas pasil na akong pakiibanan kaya dakul na akong amigo ngunyan.”\nSi Eunice, na mga labing 50 anyos, nagsabi manungod sa Bibliya, “Tinatabangan ako kaini na magin mas marahay na tawo, na baguhon an bakong gayong marahay na mga ugali ko.”\nArog kan napatunayan kan mga parabasang idto asin kan minilyon na iba pa, an pagbasa nin Bibliya makakatabang saimo na magkaigwa nin mas maugmang buhay. (Isaias 48:17, 18) Halimbawa, makakatabang ini saimo na (1) makagibo nin marahay na mga desisyon, (2) magkaigwa nin tunay na mga amigo, (3) makayanan an stress, asin (4) urog sa gabos, manudan an katotoohan manungod sa Diyos. An mga giya kan Bibliya hali sa Diyos, kaya nungka kang mapapasala kun susunudon mo ini. Dai nanggad matao nin salang paggiya an Diyos.\nAn mahalaga iyo na punan an pagbasa kaiyan. Anong mga praktikal na suhestiyon an makakatabang para magin mas pasil asin mas maugma an pagpuon mo sa pagbasa kaiyan?


Bagong taon na, magmarata na kita | Magbikol Kita\nMonday, May 23, 2022, 3:44am\nPublished on Tuesday, January 12, 2021, 2:39pm\nGulpi kitang manlainlain na inagihan kan nagtalikod na taon: paglakop kan CoViD19 sa Pilipinas, rinibong kahimanwa ta an nagkagaradan, makukusog na mga bagyo na nagtao nin kadipisilan sa mga tawo, pag-aresto asin paggadan kan militar sa mga aktibista asin dating aktibista, mga demonstrasyon laban sa gobyerno ni DU30, mga nakakadudang pagpa-utang kan Tsina sa Pilipinas, an dai pagtao nin prangkisa sa ABS-CBN, kakulangan asin pagkawara nin trabaho kan kadaklan, an pagsulong kan virtual classes asin paggamit nin modules imbes na in-person classes dara kan CoViD19, garadanan, asasinasyon, harabunan, grabeng pagtios, asin iba pa. Sasabihon kan ibang mga tawo: Onli in da Pilipins.\nMay pagláom pa daw an Pilipinas? Ano ta an kadaklan sa mga tawo garo mayo nang pakiaram sa mga nangyayari sa sosyudad? Ano ta may mga prinsipyong tawo nasa preso pero an mga kurap—bako man gabos—nasa gobyerno? Ano ta mayong nangyayari sa mga darakulang sira na imbwelto sa droga?\nIni an iba sa mga kahaputan na dapat pag-isipan kan lambang Pilipino, mayaman o dukha, edukado man o bako, Muslim o Kristiyano, sibilyan, o militar ngunyan na taon asin sa maabot pang mga taon.\nBagong taon na baga. Magmarata na kita. Gulpi pang maarabot na mga problema sa buhay kan mga Pilipino. Dai pwedeng mayo kitang gibuhon sa tahaw kan buhay na mayong kasiguraduhan.\nYaon an nakakatakot na red-tagging. Yaon an pagprofile kan pulis sa mga indibidwal na sinususpetsahan na “leftists”. Yaon an pag-abuso sa karapatan pantawo. Yaon an garo mayong katapusan na enkwentro kan AFP kontra NPA na kun minsan may mga sibilyan na nagiging biktima.\nYaon man an padagos na pagkamkam kan Tsina sa mga isla na pagsadiri kan Pilipinas. Yaon an mga kidnapping, prostitusyon, asin human trafficking na konektado sa POGO—an online gambling na an iba dai regulated kan gobyerno.\nYaon an nakatudan nang mga problema kan korapsyon sa gobyerno, unemployment, gutom, kriminalidad, tapos nadagdagan pa kan ibang problema na konektado sa CoViD19.\nKun minsan naiisip ko na may pagkukulang kitang mga namamanwaan kun tano arog kaini an satuyang sitwasyon.\nInot, mayo kitang pakiaram sa mga problema sa sosyudad basta dai kita personal na apektado. Kun apektado man, pirmi kitang may rason: “arog talaga kayan an buhay,” “mayo talaga kitang swerte,” “kagustuhan kan Dyos yan,” o “mayo man akong magiginibo.” Talagang mayong mangyayari kun arog kaini an satuyang disposisyon sa buhay.\nPanduwa, kulang kita sa inaapod na kritikal na pag-isip (critical thinking). Madali kitang magtubod sa mga fake news o mga trolls. Sinabi lang ni presidente o ni konggresman, tubod na kita. Ibinoboto ta ang mga politikong de kampanilya na an solamenteng kwalipikasyon mambola. Tawan lang kitang t-shirt o sanggatos pesos, binoboto ta na sinda.\nParte kan inaapod na kritikal na pag-isip, dapat kumpleto an satuyang impormasyon bago kita maghusga kun tama o sala an nadadangog o nababasa ta. Saro pa, dapat i-konsidera ta kun sain hali o siisay an nagtatao kan impormasyon nganing maaraman ta kun may mga nakatagong assumption o mga biases. Halimbawa, kun hali ki Mocha Uson an sarong impormasyon, aram tang biased na sya para ki Presidente Duterte kaya siguradong makaduda an impormasyon nya.\nPantulo, madali kitang magpatawad. Napapatawad ta an mga politikong kurap o parahabon maski aram tang dai sinda nagbabago. Bako lang yan, binoboto ta pa. Mayo man maraot na magpatawad. Sa totoo lang, sarong birtud an magpatawad. Pero dapat an tawong pinapatawad may determinasyon na baguhon an sadiri.\nKita an problema kun paulit-ulit tang binoboto an mga politikong mayong pagbabago o aram tang an iniisip iyo sana an saindang sadiri. Akuon ta na, inutil an mga ini.\nPan-apat, madali kitang malingaw. Siguro lingaw na kita duman sa 70 deputado na nagboto tanganing dai ma-renew an prangkisa kan ABS-CBN na nagresulta sa 10,000 empleyado na nawaran nin trabaho. Lingaw na ngani siguro kita na kan panahon ni Ferdinand Marcos gulpi siyang ipinagadan asin hinabon na pig-eenjoy na ngunyan kan saiyang mga aki.\nKadaklan sa 70 deputado o siguro si Bongbong Marcos mismo madalagan giraray sa masunod na eleksyon. Kaya an hapot: Ano, nalingaw na kita?\nBagong Taon na baga. Lugod man magmarata na kita.